13 Rutin harian Sir Richard Branson, pemilik empayar Virgin Group

Sir Richard Branson memulakan empayar Virgin setelah mengasaskan Virgin Records pada tahun 1972. Pemilik syarikat yang berpengaruh itu kemudian menubuhkan konglomerat Kumpulan Virgin, diberikan darjah kebesaran oleh Ratu England dan memiliki harta sekitar $5 bilion.

Maharaja perniagaan ini juga dikenali kerana sukakan pengembaraan mencabar mengelilingi dunia dan juga sikapnya yang nakal sambil suka mengusik orang lain. Tidak hairanlah beliau pernah bergambar lucu bersama salah seorang pekerja Virgin yang ditangkap sedang tidur ketika waktu bekerja.

Menurut laman web Virgin, Sir Richard Branson tidak memasang niat untuk bersara kerana beliau ingin menghabiskan sisa hidupnya membuat kerja amal.

Mesti ramai orang tertanya-tanya bagaimanakah kehidupan orang ketujuh paling kaya di United Kingdom ini. Kami kongsikan rutin harian (kebiasaan) Sir Richard Branson:

Sir Richard Branson memastikan beliau bangun seawal jam 5 pagi setiap hari. Apabila bangun awal, beliau boleh meluangkan masa untuk lebih banyak perkara dan mencatat rancangan harian agar lebih efektif.

Beliau tidak pernah mengabaikan keluarga dan memastikan mereka bersarapan bersama setiap pagi. Masa yang diluangkan ini juga membantu keluarga mengetahui betapa pentingnya mereka dalam kehidupan Branson dan ia juga membuatkan Branson lebih bersedia secara mental untuk menghadapi hari yang sibuk.

Branson merupakan seorang yang aktif walaupun telah berusia 67 tahun. Setiap pagi, beliau akan meluangkan masa untuk bersukan sama ada bermain tenis, berjalan atau berlari, menunggang basikal ataupun bermain luncur air layang-layang.

Menurut Branson, sukan luncur air layang-layang membuatkannya berasa bebas, sangat teruja dan pada masa yang sama bersatu dengan alam. Adrenalin semasa meluncur memberikan Branson satu perasaan yang luar biasa. Beliau amat sukakan sukan ini hingga berjaya mempengaruhi bekas Presiden AS, Barack Obama untuk bertanding meluncur bersama pada awal tahun ini.

Walaupun ibu pejabat Virgin berpangkalan di London, namun Branson menetap di Necker Island yang terletak di British Virgin Islands. Beliau telah membeli pulau itu dengan harga $320,000 pada tahun 1979 dan masih tinggal di kediamannya itu sehingga kini.

Pada tahun 2010, beliau pernah menyertai sebuah maraton di London dengan memakai pakaian berbentuk rama-rama. Kemudian pada tahun 2013, beliau pernah berpakaian seperti seorang pramugari lengkap dengan gaya rambut dan gincu bibir akibat kalah dalam satu pertaruhan bersama Tony Fernandes.

Apabila berada di pejabat, Branson tidak suka memakai sut dan tali leher. Menurutnya, beliau amat membenci tali leher dan tidak faham mengapa aksesori itu dicipta. Malah, kebencian meluapnya terhadap tali leher membuatkan Branson pernah membuat beberapa percubaan untuk menggunting tali leher yang dipakai oleh orang lain.

Branson tidak pernah mensia-siakan masanya. Beliau sentiasa memastikan kesemua perniagaannya berjalan lancar selain mengemas kini sendiri pelbagai platform media sosialnya, menulis blog, membaca berita dan berkomunikasi dengan kakitangan di seluruh dunia.

Sebagai pemimpin perniagaan yang moden, Branson sering berkomunikasi dengan kakitangannya untuk mendapatkan maklum balas dan memberikan arahan atau berkongsi idea baru. Semuanya ada di hujung jari Branson.

Untuk memastikan beliau sentiasa ingat apa yang perlu dibuat, Branson mempunyai tabiat membawa bersama sebatang pen. Ini adalah salah satu rahsia kejayaan hidup Branson. Menurutnya, kita tidak boleh jangka bila sesuatu idea yang bernas akan muncul. Jika tidak ada buku nota, anda boleh menulis di atas kertas tisu, atas tangan ataupun di dalam pasport seperti Branson.

Sir Richard Branson merupakan seorang warga British sejati yang menggemari teh. Beliau minum sehingga 20 cawan teh sehari untuk mengekalkan tenaga sepanjang hari. Teh Branson disediakan kosong tanpa sebarang gula.

Di sebalik kehidupan yang amat sibuk dan hobi yang ekstrem, Branson meluangkan sedikit masa setiap hari untuk mengamalkan yoga dan taichi. Ini membantu beliau untuk kekal fokus dan menghilangkan rasa letih.

Branson gemar bermesyuarat dalam suasana yang lebih santai. Disebabkan itu beliau sering menjadualkan mesyuarat sewaktu makan tengah hari. Menurutnya, makanan yang dikongsi semasa bermesyuarat boleh mengubah suasana yang tegang menjadi lebih menyenangkan. Jika beliau tidak mempunyai masa, beliau hanya suka bermesyuarat sambil berjalan.

Kebiasaannya Branson akan malam dalam kumpulan besar di mana beliau dapat berkongsi cerita bersama keluarga, kakitangan atau rakan-rakan. Selain itu, ia juga merupakan salah satu sesi brainstorming bagi melahirkan ratusan idea-idea baru. Usai makan malam, Branson akan tidurr sekitar jam 11 malam kerana beliau memerlukan sekurang-kurangnya 6 jam waktu tidur untuk minda yang cerdas keesokan hari.


5 Persoalan Yang Masih Belum Dapat Dijawab Oleh Sains Dan Teknologi

Hampir segala benda di dunia ini adalah tidak mustahil. Dengan teknologi yang semakin berkembang seperti tiada sempadan, pelbagai perkara boleh dihasilkan. Satu ketika dahulu kita tak pernah terfikir akan melayari internet menggunakan telefon pintar.

Namun, di kala teknologi dan sains kian berkembang, masih terdapat perkara yang tidak dapat dijelaskan oleh kedua-duanya. iluminasi.com ingin berkongi 5 perkara yang masih belum dapat dijelaskan oleh sains dan teknologi.

Persoalan yang penuh dengan teori konspirasi. Ada yang mengatakan wujudnya alien, malah ada teori mengatakan alien disimpan di tempat-tempat seperti Pangkalan Dulce. Namun masih tiada bukti kukuh.

Ahli astronomi berhempas pulas mencari jawapan kepada persoalan ini dengan meneroka alam semesta apabila terdapat kesan air di planet-planet lain. Antara planet yang diteroka termasuklah Europa, Mars dan beberapa planet yang terletak dengan jarak beberapa tahun cahaya. Walaupun dengan teknologi yang sangat canggih dimiliki oleh NASA, namun tiada jawapan bagi persoalan ini.

Jika anda tidur 8 jam sehari, anda tidur 1/3 daripada hidup anda, dan 1/4 daripada hidup anda jika anda tidur 6 jam sehari. Namun sehingga kini saintis masih tidak dapat bukti yang kukuh, malah masih mencari penjelasan mengapa kita tidur dan bermimpi.

Kajian lanjutan terhadap haiwan dengan melakukan pengimejan pada otak mencadangkan bahawa terdapat pemahaman yang sangat kompleks mengenai mimpi yang dikatakan mempunyai peranan penting dalam ingatan, pembelajaran dan emosi.

Atmosfera di bumi ini telah dicemari dan dipenuhi oleh karbon dioksida akibat pembakaran bahan api fosil selama beratus-ratus tahun lamanya. Dan jika ia berterusan, tanpa kita "menempatkan" kembali karbon dioksida ini di tempat yang sepatutnya, kita akan berisiko mengalami iklim yang sangat panas. Namun, sehingga kini tiada siapa yang tahu bagaimana untuk melakukannya.

Kira-kira 71% daripada kawasan di bumi ini dipenuhi dengan air, iaitu lautan. Namun, 95% daripada keluasan lautan dan segala isinya masih belum diterokai. Pada tahun 1960, Don Walsh dan Jacques Piccard turun ke dalam lautan sedalam 11.27 kilometer. Ia merupakan jarak yang paling dalam pernah diterokai manusia. Perkara yang sama dilakukan oleh James Cameron pada tahun 2012, di Jurang Mariana.

Namun pengembaraan itu hanyalah permulaan kepada usaha manusia menerokai lautan yang luas, serta memberikan gambaran yang terlalu sedikit mengenai apa sebenarnya yang ada di dasar lautan. Untuk menuruni ke dasar lautan adala sesuatu yang sangat rumit dan berbahaya membuatkan peneroka terpaksa menggunakan kenderaan tanpa pemandu berkamera.

Black hole. Mungkin ramai yang pernah dengar berkenaan dengan Black Hole. Namun sehingga kini teknologi dan sains masih belum dapat menghasilkan alatan atau kaedah untuk mencari jawapan mengenainya. Albert Einstein pernah menyatakan satu teori berkenaan hal ini, dengan mengatakan bahawa black hole dihasilkan oleh bintang yang "nazak" yang semakin mengecut sehingga menghasilkan titik yang tersangat kecil.

Titik itu dikatakan sebagai kawasan di dalam ruang masa (space time) yang mempunyai kuasa graviti pasang yang tersangat kuat. Namun teori itu hanyalah gambaran kecil daripada cerita sebenar yang hanya masa dapat tentukan kebenarannya.

Artikel ini hanyalah menjelaskan perkara yang tidak dapat diterangkan oleh sains SAHAJA, dan bukan oleh perkara lain.


Jinichi Kawakami : Ninja terakhir dunia, juga seorang 'Engineer'

Seorang bekas jurutera yang berusia 68 tahun mungkin kelihatan seperti orang kebanyakan sahaja. Namun, Jinichi Kawakami yang berasal dari Jepun dikatakan sebagai ninja terakhir dalam dunia yang masih hidup.

Banyak pihak yang mengakui akan hal ini kerana salasilah keturunan ninja boleh dikaji kembali sehingga 500 tahun yang lalu. Tambahan pula, Jinichi merupakan pemimpin ke-21 suku Ban. Akan tetapi, Jinichi tidak gemar menggelarkan dirinya sebagai ninja terakhir kerana tidak mahu sesiapa berasa ragu-ragu atau memanggilnya penipu.

Menurut Jinichi, beliau adalah ninja terakhir di dunia kerana tiada orang lain yang mempelajari kemahiran ninja secara terus daripada Mahaguru Ninja sejati. Masyarakat zaman kini juga lebih hanya mempercayai ninja sebagai cerita fiksyen dalam filem.

Jinichi mula mengajar ninjutsu iaitu seni mempertahankan diri ninja sejak 15 tahun yang lalu. Namun, beliau mula mengenali dunia misteri ninja sejak berusia 6 tahun tetapi mempunyai memori yang samar-samar tentang pertemuan pertama dengan Mahagurunya bernama Masazo Ishida, seorang lelaki yang berpakaian seperti sami Buddha.

Sejak itu, Jinichi mula berlatih dan patuh pada arahan tanpa mengetahui apa sebenarnya yang sedang dilakukan. Tahun demi tahun berlalu, barulah Jinichi mengetahui yang dia sebenarnya sedang berlatih ninjutsu.

Selain daripada kemahiran fizikal dan mental, latihan ninjutsu juga merangkumi pembelajaran tentang bahan kimia, cuaca dan juga ilmu psikologi. Walaupun ia berasal daripada teknik peperangan seperti pengintipan dan serangan gerila, ninjutsu juga merupakan kemahiran ikhtiar hidup (survival) yang komprehensif.

Untuk latihan tumpuan misalnya, Jinichi perlu memerhatikan sumbu lilin yang sedang terbakar sehingga dia berasa seolah-olah berada di dalamnya. Selain itu, Jinichi juga perlu berlatih mendengar bunyi jarum yang jatuh ke lantai.

Jinichi hebat memanjat dinding, melompat dari tempat yang tinggi dan mahir mencampurkan bahan kimia untuk membuat racun, bom dan asap. Walau bagaimanapun, mana-mana bahan kimia ini tidak boleh diuji kerana dikhuatiri melanggar undang-undang zaman moden.

Jinichi dikatakan membesar sebagai seorang kanak-kanak yang aneh di kalangan rakan-rakan tetapi latihan ninjanya tidak begitu dihiraukan kerana seluruh rakyat Jepun ketika itu sibuk memperbaiki kehidupan selepas tamat peperangan.

Sebelum berusia 19 tahun, Jinichi telahpun berjaya mendapatkan gelaran Mahaguru yang membolehkannya menerima satu skrol rahsia dan juga peralatan istimewa seorang ninja.

Jinichi berkata, seni ninja kebiasaannya lebih fokus kepada menyerang ketika orang sedang leka berbanding menggunakan kekerasan secara bersemuka. Kelemahan inilah yang dieksploitasi oleh para ninja untuk menumpaskan musuh yang lebih besar atau lebih banyak.

Ninja juga mahir dalam mengalih perhatian agar dapat melarikan diri dengan cepat. Selain itu, mereka juga boleh bersembunyi di sebalik benda-benda yang bersaiz kecil.

Beberapa tahun lalu, Jinichi memulakan satu penyelidikan di Mie University di mana beliau mengkaji sejarah ninja. Namun, menurutnya, beliau tidak akan mengambil perantis baru untuk mengganti tempatnya dan menjadi pemimpin suku Ban yang ke-22.


Ditolak 17 Universiti, Lelaki Ini Godam Google, Facebook dan Microsoft

Tidak ramai mengenali Shahmeer Amir, namun remaja Pakistan berusia 22 tahun ini telah memperolehi keuntungan lumayan sekurang-kurangnya $USD150,000. Apa yang dilakukan olah Shahmeer adalah dengan menggodam lebih daripada 400 laman sesawang syarikat-syarikat besar seperti Facebook, Twitter, Microsoft, Google, Yahoo, LinkedIn, Dropbox dan banyak lagi.

Beliau kemudiannya melaporkan pepijat yang berjaya dikesan (Bugs track). "Bugs track" adalah proses mengesan kelemahan atau masalah perisian komputer mahupun aplikasi telefon pintar. Bugs pula adalah penyebab kelemahan tersebut.

Bagi penulis, bahasa komputer merupakan antara bahasa yang paling susah untuk difahami, dan memerlukan masa yang lama untuk dikuasai. Antara contoh bahasa komputer termasuklah C, C++, Java, Fortran, Visual Basic, XBase, Powerbuilder, JavaScript, Word Basic dan banyak lagi.

Shahmeer boleh dikatakan sebagai seorang genius, kerana mampu mempelajari skill godam luar biasa dalam tempoh yang singkat. Pengalaman selama 10 hingga 15 tahun adalah tempoh masa yang diperlukan bagi seseorang untuk mencapai kebolehan seperti beliau.

Ketika berusia 20 tahun pada 2015, beliau telah dinobatkan sebagai penggodam No.1 dunia oleh Hackerone. Tahun berikutnya, kedudukan beliau jatuh sebanyak 10 anak tangga ke kedudukan ke-11. Namun, dengan usianya yang masih muda, beliau mempunyai potensi yang tinggi dalam bidang ini.

Shahmeer Amir bersama keluarga berpindah dari Multan ke Karachi ketika beliau berusia 13 tahun. Dia mendapat pendidikan sekolah rendah dari Rangers Public School, sebelum menyambung ke peringkat menengah di Government Degree College dalam bidang kejuruteraan.

Walaupun permohonan beliau untuk meyambung pengajian ke universiti telah ditolak sebanyak 17 kali, beliau akhirnya berjaya mendapat biasiswa untuk belajar di Usman Institute of Technology dalam Ijazah Sarjana Muda Kejuruteraan Elektronik.

Shahmeer amat meminati penggunaan komputer sejak kecil. Semasa awal penglibatan dalam dunia pengkomputeran, beliau selalu menemui bugs dalam komputer Pentium 3. Hanya dengan menggunakan Google, beliau mampu untuk mencari penyelesaian untuk masalah bugs.

Sejak dari itu, beliau tidak pernah menoleh ke belakang dalam bidang menggodam, dan terus berusaha menjadi seorang yang professional dalam bidang tersebut.

Selain menjadi seorang penggodam yang beretika, beliau merupakan seorang yang sangat dermawan, menderma hampir setengah dari hasil insentifnya kepada mereka yang memerlukan.

Buat masa ini, Shahmeer berada di Lahore menguruskan syarikat cyber security miliknya iaitu Veiliux, dengan 6 orang ahli di bawah pengawasan Punjab IT Board (PITB). Beliau merupakan seorang yang sangat berpandangan jauh, selalu berbincang idea-idea baru bagi menguatkan pertahanan ruangan siber di Pakistan dan syarikat-syarikat IT.

Antara nasihat Shahmeer untuk mereka di luar sana yang ingin menceburi bidang aplikasi sesawang, perlulah belajar asas-asas bidang tersebut dahulu, daripada hanya ingin sekadar mengejar komisyen wang semata-mata. Jangan buat kesilapan itu kata beliau.

Nasihatnya lagi, untuk berjaya dan dihormati, perlulah bekerja keras dan belajar dengan ikhlas, duit akan datang kemudian, dan jangan lupa untuk menderma dengan murah hati kerana Insyallah akan mendapat keberkatan hidup.


8 kucing unik yang terkenal di internet selain "Maru the cat"

Sehingga ke hari ini telah banyak kucing yang popular dan menjadi tular di internet kerana gelagat lucu, aksi dan keletah yang menawan hati mahupun mempunyai bentuk fizikal yang unik.

Buat penggemar felin semua, kami kongsikan 8 ekor kucing paling istimewa yang pernah menjadi selebriti di internet:

Kucing baka Maine Coon dari Detroit ini hanya berusia satu tahun dan mempunyai berat hampir 7 kg. Ekor kucing bernama Cygnus yang memang semula jadi panjang itu berukuran 47 cm dan semakin berkembang serta kian gebu dari hari ke hari.

Kucing berkaki jinjang bagaikan supermodel ini dinobatkan sebagai kucing domestik paling tinggi di dunia oleh Rekod Dunia Guinness. Kucing baka Savannah yang diberi nama Arcturus Aldebaran Powers itu berketinggian 48 cm dan masih lagi membesar kerana usia yang muda.

Kucing dengan bunyi ngiau yang deep seperti Morgan Freeman ini pernah menjadi hero di Internet tidak lama dulu.

Dalam satu video yang dimuat naik di Youtube, tuan Jack memintanya mengucapkan hai kepada para penonton sambil Jack berjalan dan berpusing-pusing dengan selamba di atas kaunter dapur. Video itu kemudian menjadi tular kerana bunyi ngiau Jack yang amat dalam itu adalah sangat jarang berlaku.

Banyak kucing yang popular di internet tapi tidak ada yang seunik Venus. Kucing unik ini bukan sahaja mempunyai dua wajah yang terbahagi sama rata, bahkan ia juga mempunyai dua warna mata yang berbeza.

Venus yang kini berusia tiga tahun dikenali sebagai kucing cimera kerana komposisi genetik dan heterochromia yang menyebabkan warna mata berlainan.

Kucing alien dari Bulgaria ini telah menarik minat pelancong ke Varna sejak tahun 2014 lagi. Pada mulanya penduduk tempatan risau sekiranya kucing ini menjadi mangsa usikan kejam remaja yang sengaja mewarnakan badannya dengan warna hijau emerald itu. Rupa-rupanya mereka mendapati kucing ini secara tidak sengaja telah menyelaputi warna itu ke keseluruhan bulunya selepas bergolek-golek dan tidur di dalam tin cat yang sudah tidak digunakan.

Tidak lama selepas itu, pencinta haiwan di Varna telah berusaha memandikan kucing tersebut dan mencuci cat tersebut dari badannya sehingga bersih.

Kucing dengan ekspresi muka yang pelik amat senang menjadi selebriti di internet. Harap anda masih ingat lagi dengan Grumpy Cat.

Namun, seekor lagi kucing berwajah perengus yang tinggal di pusat perlindungan haiwan ini menjadi terkenal selepas pusat itu mencari tuan baru yang ingin menjaga Shamo. Selepas dikenali ramai, pihak pengurusan Rencontrer Mignon terus mewujudkan akaun Twitter khas dan halaman khusus untuk Shamo di laman web pusat perlindungan berkenaan.

Kucing baka British Shorthair yang diberi nama Zoë ini sering digelar Queen of Hearts oleh ramai orang kerana corak di badannya berbentuk hati yang besar. Zoë dan adiknya, Izzy mempunyai akaun Instagram mereka sendiri yang telah mempunyai hampir 75,000 followers.

Kucing comel dan gemuk bernama Faye ini diletakkan di pusat perlindungan Jacksonville Humane Society selepas berjaya menyelamatkan diri daripada Taufan Irma yang melanda Amerika Syarikat. Selepas pusat perlindungan itu mengeluarkan iklan untuk mencari keluarga baru untuk Faye, deretan manusia beratur pada keesokan harinya untuk melihat sendiri kucing seberat 11 kg ini.

Berat biasa bagi seekor kucing domestik adalah sekitar 4.5 kg sahaja. Disebabkan itu, Faye yang berusia 12 tahun terpaksa mula berdiet dan pemakanannya dikawal rapi oleh doktor haiwan di situ.


Salahkah Buka Kedai Dobi Hanya Untuk Muslim Sahaja?

Sebuah kedai dobi di Muar menimbulkan kontroversi kerana melaksanakan syarat hanya pelanggan beragama Islam/ Muslim sahaja yang dibenarkan menggunakan fasilitinya.

Syarat itu mendapat pelbagai reaksi, antaranya Jabatan Agama Islam Johor, Pihak berkuasa tempatan Muar malahan Sultan Johor sendiri memberikan reaksi menyamakan tindakan tersebut sebagai satu tindakan berunsur Taliban.

Apa saja yang anda fikir tentang isu ini, bertenanglah sejenak. Mari kita fikir secara rasional. Faktanya - tidak ada salah pun tindakan yang dilakukan oleh pengusaha kedai dobi tersebut. Walau bagaimanapun anda nak kata apa yang dia buat itu tidak menepati keharmonian Malaysia, ada satu perspektif lain yang kurang dibincangkan oleh orang ramai berkenaan isu ini.

Bukan semua rakyat Malaysia yang beragama Islam yang mempunyai keyakinan tinggi terhadap bersihnya mesin basuh layan diri yang ada. Adakah anda salah seorang dari golongan yang saya sebutkan ini? Sudah pastilah berita wujudnya kedai dobi layan diri hanya untuk orang Islam adalah satu berita gembira untuk anda.

Di kalangan umat Islam sendiri wujud pelbagai peringkat was-was dalam diri kita. Ada yang peduli, sangat peduli, tidak peduli, asal nampak bersih atau mengamalkan sikap terlalu terlalu terlalu peduli tentang kebersihan pakaian yang dicuci.

Mengapa kita mahu melihat perkara ini dari konteks masyarakat bukan Islam? Lihatlah dari sudut kepentingan orang Islam. Apa pula salahnya? Jika wujud golongan yang terlalu peduli seperti yang dikatakan di atas - kini mereka ada opsyen untuk ke mana.

Cuma masalahnya mengapa orang Islam sendiri seolah-olah memusuhi kedai dobi tersebut, sedangkan apa yang ditawarkan sebenarnya adalah satu tuntutan yang diminta oleh Islam?

Anda boleh pusing cerita tentang status najis atau status pakaian yang ada, tetapi hakikatnya ada ramai orang di luar sana yang pedulinya lebih berbanding anda dan mereka juga ada hak untuk mendapatkan perkhidmatan dobi layan diri yang memenuhi permintaan mereka.

Mungkin perkara ini ringan pada anda tetapi bukan pada mereka. Jadi kenapa nak sama ratakan diri mereka dengan anda? Anda tidak nampak ada keperluan, itu pandangan anda. Bukan pandangan mereka. Anda tidak kisah dan yakin status kebersihan pakaian anda? SIlakan pakai. Tak ada siapa yang nak halang anda.

Melihat kecaman dan kritikan yang dihamburkan kepada pengusaha kedai dobi itu, sehinggakan beliau diarahkan untuk menutup perniagaannya, agak menyedihkan jelas kelirunya orang Islam tentang hala tuju mereka. Pihak yang menyediakan perkhidmatan yang meyakinkan dari segi kesucian dikritik dengan pelbagai nista hanya kerana terpaksa mengenakan syarat khas Muslim sahaja.

Persoalannya - kenapa benda yang baik pula kita cela menggila? Adakah dalam isu ini, tak boleh kita cuba lihat daripada perspektif permintaan Islam semata-mata? Jika ada was-was, sebaiknya cubalah kita jauhkan bukan? Sokonglah dengan sokongan, bukannya bangkang dengan mencela kerana kedai dobi itu, adalah satu bentuk jihad yang membantu mengurangkan was-was penggunanya.


20 Fakta Menarik Mengenai Samsung Yang Ramai Tak Tahu

Samsung kini adalah antara nama yang paling popular di dunia. Rata-rata orang mengenali syarikat konglomerat ini sebagai pengeluar barangan elektronik. Namun, terdapat banyak perkara tentang Samsung yang ramai tak tahu.

iluminasi.com ingin berkongsi 20 fakta menarik mengenai syarikat terkaya di Korea Selatan ini.

Syarikat Samsung yang terkenal sebagai pengeluar telefon pintar, bermula dengan nama Samsung Sanghoe pada tahun 1938. Syarikat yang diasaskan oleh Lee Byung-chul ini menjual ikan kering, dan barang runcit kepada penduduk tempatan di bandar Daegu. Samsung juga menghasilkan mee sebagai produk "flagship"nya.

Produk elektrik pertama Samsung dikeluarkan pada tahun 1970, iaitu TV hitam putih 12 inci.

Dengan kebolehan dan teknologi yang ada, Samsung sangat fokus dalam menghasilkan komponen-komponen sendiri sebanyak yang mampu. Dianggarkan 90% daripada peralatan dihasilkan oleh kilang-kilang Samsung. Malah Samsung juga menghasilkan mikrocip untuk iPhone.

Ketika pelancaran Samsung S3, ia mendapat sambutan hangat di seluruh dunia. Pada satu ketika, dianggarkan sebanyak 500 unit S3 terjual hanya dalam masa seminit.

Nama Samsung tiada kena mengena dengan pengasasnya iaitu Lee Byung-chul. Lee memilih nama Samsung yang membawa maksud 3 bintang, kerana mempunyai visi syarikat tersebut akan kekal abadi selamanya, seperti bintang-bintang.

Sebelum logo Samsung kini digunakan bermula pada tahun 1993, Samsung mempunyai beberapa logo lain.

Pada satu ketika, pengerusi Samsung, Lee Kun Hee yang berang akan kualiti telefon bimbit pertama Samsung, telah mengarahkan kakitangannya untuk melonggokkan 150,000 buah telefon dan mesin faksimili. Longgokkan tersebut dianggarkan bernilai lebih dari RM200 juta, kemudiannya dibakar di hadapan kakitangan Samsung, hanya ingin membuktikan bermulanya era produk berkualiti.

Kakitangan Samsung sejak itu dipaksa memakai headbands tertulis "Utamakan Kualiti".

Samsung Electronics adalah syarikat yang mempunyai paten paling banyak di dunia, iaitu melebihi 100,000 paten.

Selain daripada menghasilkan telefon pintar yang umum ketahui, Samsung juga beroperasi dalam industri perkapalan. Samsung menghasilkan lebih daripada 30 kapal besar setiap tahun.

Samsung mempunyai kakitangan yang tersangat ramai. Pada tahun 2013 sahaja, kakitangan Samsung adalah 460% daripada pekerja Apple, iaitu seramai 370,000 berbanding 80,000 kakitangan Apple.

Antaraa manfaat kakitangan Samsung adalah akses pusat kecergasan di setiap tapak perniagaan, bantuan kondominium di pusat peranginan, tuisyen anak-anak dan bantuan pusat jagaan harian.

Nak tahu mengapa Samsung begitu popular di seluruh dunia? Ia adalah kerana teknik pemasarannya. Laporan menunjukkan peruntukan pemasaran oleh Samsung dalam pengiklanan melebihi gabungan peruntukan Apple, Coca-Cola, Dell, HP dan Microsoft, iaitu sebanyak RM50.48 billion setahun.

Satu ketika dahulu, Samsung hanya mempunyai 2 pereka sahaja dalam keseluruhan syarikat. Kini, Samsung mempunyai lebih daripada 900 pereka sepenuh masa.

Samsung mempunyai antara kilang yang terbesar di dunia. Ibu pejabat Samsung beroperasi di kompleks yang dibina khas, yang diberi nama Bandar Digital. Kawasan keseluruhan Bandar Digital ini merentasi daerah, dan mempunyai keluasan hampir 250 kali ganda saiz padang bola.

Sebagai sebuah syarikat konglomerat multinasional, dianggarkan sebanyak 15% daripada eksport Korea Selatan datang daripada Samsung Group.

Samsung memiliki limbungan kapal seluas 4 juta kaki persegi berkeluasan 5,204 kali ganda saiz padang bola, di bandar Geoje, . Ia digelar sebagai "Pusat pembinaan kapal paling efisyen di dunia".

Pengerusi Samsung ketika ini, Lee Kun-hee, anak ketiga kepada pengasas Samsung, adalah orang terkaya di Korea Selatan. Malah, beliau dan keluarga merupakan antara keluarga yang terkaya di dunia.

Pada tahu 1993, Lee Kun-hee yang berang dengan bahagian elektronik Samsung, telah membawa 200 eksekutifnya ke Frankfurt, Jerman selama 17 hari bagi memberikan kesedaran kepada mereka. Satu ucapan telah diberikan oleh Lee, yang digelar sebagai “Frankfurt Declaration Of 1993”. Dalam ucapan itu, beliau menyebut frasa popularnya, "Tukar segala-galanya, kecuali isteri dan anak-anak".

Program itu bukan sahaja telah mengubah keseluruhan struktur syarkat, malah menukarkan krisis kepada peluang.

Samsung Electronics telah mengatasi Nokia sebagai pengeluar telefon bimbit terbesar di dunia pada suku pertama tahun 2012.

Ketika Apple ingin menyaman Samsung, CEO Apple Inc ketika ini, tidak bersetuju dengan keputusan itu kerana Samsung memainkan peranan penting dalam membekalkan komponen utama produk Apple iaitu iPad dan iPhone.

Kebanyakan orang hanya mengenali Samsung sebagai pengeluar telefon pintar dan barangan elektronik yang lain. Namun, Samsung juga beroperasi dalam industri pembinaan. Samsung C&T Corporation adalah syarikat yang bertanggungjawab membina menara ke-2 untuk Menara Berkembar Petronas, menara Taipei 101, dan Burj Khalifa.

Menara Berkembar Petronas dan Taipei 101 pernah menjadi menara tertinggi di dunia, manakala Burj Khalifa adalah bangunan tertinggi di dunia ketika ini.


Nak Cepat Kuasai Bahasa Inggeris? Ini Caranya

Bahasa Inggeris atau English merupakan bahasa antarabangsa yang berguna. Sekiranya mahu memohon kerja di Malaysia, keutamaan selalunya diberikan kepada mereka yang boleh berbahasa Inggeris dengan baik, sama ada menulis ataupun bercakap.

Ketika melancong, kebanyakan negara asing lebih suka sekiranya pelancong boleh berbahasa dalam bahasa ibunda mereka, namun alternatif utama adalah bahasa Inggeris.

Menguasai bahasa Inggeris dilihat sebagai sesuatu yang sukar bagi kebanyakan kita, walaupun kita telah bertahun-tahun mempelajari bahasa ini. Adakah bahasa ini sememangnya susah untuk dipelajari, atau mentaliti kita yang menganggapnya susah untuk dikuasai? Di mana ada kemahuan, di situ ada jalan.

iluminasi.com ingin berkongsi 5 tips mudah untuk menguasai bahasa Inggeris.

Anda tidak perlu berada di luar negara, di Australia, United Kingdom mahupun Amerika Syarikat untuk mempelajari bahasa Inggeris. Terdapat banyak cara untuk kelilingi diri anda dengan bahasa ini.

Contohnya, kerapkan mencari bahan bacaan Inggeris seperti surat khabar (The Star, New Strait Times, dan banyak lagi). Mula dengan bahan yang mudah untuk difahami.

Dengar radio Inggeris seperti Hitz.fm contohnya. Walaupun bahasa yang digunakan sedikit informal, tetapi inilah cara mudah untuk memperbaiki memahami pendengaran dalam bahasa ini. Selain itu, cuba dengar lagu-lagu English dan fahami liriknya, secara tidak lansung anda akan mempelajari cara menulis ayat yang berstruktur.

Sekiranya anda suka menulis dalam bahasa Melayu atau bahasa lain, cuba menulis sesuatu topik dalam bahasa Inggeris. Mulakan dengan menulis ayat-ayat yang mudah, kemudian ubah kepada perenggan, dan akhirnya kepada sebuah topik.

Di Malaysia, kerap kali seseorang yang cuba untuk bercakap bahasa Inggeris diperlekehkan, seolah-olah cuba menunjuk bagus. Disebabkan hal ini, ramai hilang keyakinan untuk mencuba.

Untuk mengubah mentaliti dan persepsi masyarakat adalah sesuatu yang mustahil, yang tidak mustahil adalah mengubah persepsi diri sendiri. Membuat kesilapan adalah salah satu proses pembelajaran. Walaupun tidak yakin dengan grammar ketika bercakap, jangan takut untuk mencuba.

Mula dengan broken English, baiki secara perlahan-lahan, dan dengan konsisten.

Tidak dapat dinafikan di Malaysia, lebih ramai bangsa Cina dan India yang berbahasa Inggeris, berbanding dengan bangsa Melayu. Cuba untuk berkawan dengan mereka yang berbahasa Inggeris, tidak kira latar belakang mereka.

Di samping dapat mempelajari bahasa baru, anda turut dapat mengenali dan mendalami adat resam bangsa-bangsa lain. Malah, anda turut dapat kawan baru. Tidak rugi untuk berkawan. Hiraukan politik Malaysia yang dilihat cuba untuk memecahbelahkan keharmonian sesama bangsa Malaysia.

Teknologi masa kini memudahkan proses pembelajaran. Kewujudan Google menyebabkan perkembangan ilmu dengan pantas. Kita selalu menggunakan Google untuk mencari penyelesaian untuk masalah seharian kita.

Mulai saat ini, apa kata bila kita Google, Google dalam bahasa Inggeris. Kalau tidak faham, boleh translate. Tapi, cuba untuk search dalam bahasa Inggeris dahulu. Anda pasti akan terkejut dengan proses pembelajaran secara tidak langsung ini.

Dengan Youtube, cuba search carian 'How to Learn English', 'How to Improve My English' dan yang berkaitan. Terdapat banyak video di mana 'mat salleh' atau 'minah salleh' yang mengajar bagaimana untuk menguasai bahasa Inggeris. Lagi mudah untuk belajar sesuatu bahasa dari mereka kerana itu bahasa ibunda mereka.

Lihat bagaimana Mat Dan dapat menguasai bahasa Melayu dialek Terengganu dengan bagus sekali. Kerana beliau belajar terus daripada masyarakat tempatan Terengganu.

Permainan video game adalah antara cara mudah untuk mempelajari bahasa Inggeris. Selain itu, permainan seperti Scrabble juga antara teknik belajar yang tidak membosankan seperti belajar dari kelas di sekolah.

Belajar melalui permainan adalah mudah kerana ia membuat proses pelajaran lebih menarik, dan turut memberi konteks perkataan-perkataan baru yang digunakan. Teknik ini memberi pemahaman yang mendalam kerana permainan memberikan memori yang lebih baik berbanding teknik biasa.

Dahulunya penulis sangatlah ketinggalan dari segi kebolehan berbahasa Inggeris, sama ada menulis, bercakap mahupun mendengar, namun atas dasar ingin belajar, penulis berusaha bersungguh-sungguh dan konsisten. Walaupun kini tidaklah menguasai bahasa Inggeris sepenuhnya, tetapi sekurang-kurangnya nampaklah perbezaan daripada sebelum ini.

Menguasai sesuatu bahasa tidak boleh berlaku dalam sehari, selalunya mengambil masa berbulan-bulan. Jadikan kesemua tips di atas sebagai rutin, lama kelamaan, menguasai bahasa Inggeris akan dilihat lebih mudah daripada sebelumnya.

Tips-tips yang diberikan di atas bukan sahaja diaplikasikan untuk bahasa Inggeris sahaja, turut boleh digunakan untuk bahasa-bahasa lain. Yang penting usaha dan istiqomah.


10 Bangunan Dengan Kos Binaan Paling Mahal Di Dunia

Biasanya, pembinaan yang besar dan berteknologi tinggi menelan kos yang sangat besar. Jika anda menonton drama TV3 di mana terdapat babak CEO syarikat membincangkan projek RM100 juta dan anda rasa ia adalah sebuah projek yang besar, anda silap.

Kos-kos utama yang membuatkan sesebuah projek itu menelan belanja yang besar termasuklah bayaran kepada buruh kasar, bahan mentah, perancangan, penyelidikan, merekabentuk, dan banyak lagi. Kos akan semakin bertambah jika berlaku sebarang kesilapan, atau penundaan.

iluminasi.com ingin berkongsi 10 binaan yang menelan kos paling mahal di dunia.

Dengan ketinggian hampir 830 meter, Burj Khalifa merupakan bangunan tertinggi di dunia ketika ini. Kos untuk menyiapkan bangunan 136 tingkat dikatakan agak rendah iaitu RM6.31 billion, berbanding dengan masa yang diambil untuk menyiapkannya yang agak lama, iaitu 6 tahun.

Dengan nama jolokan "The Queen's Terminal", Terminal 2 Heathrow merupakan bahagaina baru Lapangan Terbang Heathrow, London. Ia mula dibina pada tahun 2010, dan fasa pertama pembinaannya telah siap pada tahun 2014, manakala fasa ke-2 dijangka siap pada tahun 2020. Kebanyakan pembinaan bangunan ini dilakukan di kawasan lain bagi mengurangkan kos disebabkan lapangan ini sentiasa sibuk, antara yang tersibuk di dunia.

Terletak 175 meter bawah tanah di antara sempadan Perancis dan Switzerland, Large Hadron Collider merupakan binaan ke-8 termahal di dunia. Ia dibina bertujuan mencari dan mengkaji zarah Higgs Boson.

Infrastruktur ini dibina oleh Pertubuhan Penyelidikan Nuklear Eropah (CERN) pada tahun 1998, dan siap 10 tahun kemudian. Walaupun menelan kos belanja yang sangat mahal iaitu RM24.4 billion, hampir 4 kali ganda kos pembinaan Menara Berkembar Kuala Lumpur, namun para saintis bersetuju ia perbelanjaan yang berbaloi kerana ia merupakan pemecut zarah paling besar dan pantas di dunia.

Oakland Bay Bridge dikatakan antara jambatan yang paling menakjubkan di dunia, dengan panjang 3,048 meter dan berketinggian 176 meter. Jambatan yang menyambungkan Oakland dan San Francisco ini mula dibina pada tahun 1933. Namun pada tahun 2002, bahagian timur jambatan ini dirobohkan dan dibina semula.

Ia kemudiannya dibuka semula pada tahun 2013, yang mampu menampung 250,000 buah kenderaan setiap hari. Kos keseluruhan pembinaan jambatan ini adalah RM27 billion.

Lapangan Terbang Antarabangsa Hong Kong merupakan lapangan terbang termahal di dunia. Ia dibina menggantikan Lapangan Terbang Kai Tak yang dilihatkan tidak sesuai lagi menjadi lapangan terbang utama Hong Kong. Kerajaan Hong Kong kemudiannya membuat perancangan yang mengambil masa beberapa tahun untuk membina lapangan terbang, yang jauh daripada kawasan penempatan.

Akhirnya Pulau Chek Lap Kok dipilih sebagai lokasi baru dan lapangan terbang ini siap pada tahun 1998, sebagai lapangan terbang terbesar di dunia ketika itu. Lapangan terbang ini menelan kos belanja RM84 billion, hampir 6 kali ganda kos pembinaan KLIA 2.

Londos Crossrail adalah sistem landasan kereta api sepanjang 118 kilometer yang sedang dibina merentasi beberapa bahagian London dan daerah Berkshire, Buckinghamshire dan Essex. Kos pembinaannya dikatakan agak kecil berbanding dengan saiz kawasan yang dilalui landasan ini.

Ia dibina sebagai perkhidmatan penumpang berkelajuan tinggi, bagi menggantikan beberapa sistem lama yang sedang beroperasi ketika ini. Kos keseluruhan dianggarkan sebanyak RM90.72 billion, dan akan dibuka kepada orang ramai pada Disember 2018.

Disebabkan kos belanja yang sangat tinggi, tiada negara Eropah yang membina pusat janakuasa nuklear dalam jangka masa 10 tahun lepas. Namun, United Kingdom sedang dalam perancangan membina Stesen Kuasa Nuklear Hinkley, di Somerset, England.

Projek ini dicadangkan pada tahun 2010, dan diluluskan pada tahun 2016. Ia kini sedang dalam persiapan dan akan mula dibina pada tahun 2019. Ia dijangka siap menjelang tahun 2023, dengan kos belanja RM109.2 billion.

Dengan kos RM226.8 billion, Loji Gas Chevron Gorgon merupakan binaan ke-3 paling mahal dicatatkan dalam sejarah. Ia merupakan sebuah fasiliti gas semulajadi yang tersangat luas, terletak di Western Australia, Australia.

Ia dibina di Pulau Barrow, bagi mengambil kesempatan ke atas medan gas yang mempunyai gas asli cecair. Projek ini merupakan usaha sama beberapa syarikat termasuklah Chevron Australia (47% saham dan pengendali projek) , Shell Development Australia (25%), Mobil Australia Resources (25%), Osaka Gas (1.25%), Tokyo Gas (1%) dan Chubu Electric Power (0.417%).

Mekah merupakan antara tempat paling ramai dilawati di dunia, iaitu anggaran 15 juta pengunjung setiap tahun. Ia sentiasa ditambahbaik dan dinaiktaraf. Keluarga diraja Arab Saudi telah bersetuju untuk melengkapkan pengubahsuaian Masjidil Haram. Pengubahsuaian tersebut melibatkan pembinaan dan penaiktarafan beberapa bahagian termasuklah pembinaan jalan baru.

Berada di tangga pertama binaan manusia paling mahal di dunia adalah Stesen Angkasa Antarabangsa atau International Space Station (ISS). Walaupun secara teknilak ia bukanlah bangunan, tetapi ia merupakan satu binaan. Prasarana menelan belanja sebanyak RM672 billion, dan dibiayai oleh beberapa negara. Amerika Syarikat merupakaan penyumbang terbesar iaitu lebih daripada RM420 billion, manakala selebihnya dibiayai oleh Kesatuan Eropah, Rusia, Jepun dan Kanada.

Projek ini merupakan respon kepada ucapan Presiden Amerika Syarikat, Ronald Reagan pada tahun 1984, ketika itu yang berkata mereka akan membina stesen angkasa dalam masa 10 tahun.

Model pertama ISS iaitu Zarya, dilancarkan pada 20 November 1998 melalui sebuah roket Rusia.


Insurans Perjalanan Boleh Selamatkan Anda Ketika Melancong

Ramai di antara kita yang gemar melancong ke luar negara. Namun, tak ramai yang tahu, atau ambil insurans perjalanan. Insurans perjalanan adalah sesuatu yang sangat penting, namun dipandang remeh

Sesetengah orang tidak mengambil insurans ini kerana beranggapan ia tidak diperlukan dan merugikan, dan yang lain beranggapan bahawa tiada perkara buruk akan berlaku. Namun, bak kata pepatah, malang tak berbau.

Terdapat satu kes di mana seorang bapa yang menghadiri majlis graduasi anakya di luar negara terpaksa dimasukkan ke hospital akibat masalah kesihatan dan waris terpaksa memohon jasa baik rakyat Malaysia untuk membantu membayar kos hospital yang terlalu mahal.

Insurans perjalanan adalah insurans yang dibeli untuk melindungi pembeli ketika melancong daripada kemalangan, kerugian dan gangguan perjalanan. Biasanya, insurans perjalanan terhad kepada waktu dan tempoh perjalanan seseorang.

Namun, bagi memudahkan mereka yang sering melancong, sesetengah syarikat insurans menawarkan gabungan beberapa perlindungan yang dapat memenuhi keperluan mereka.

Setiap syarikat insurans mempunyai skop perlindungan dan manfaat yang berlainan. Ia adalah hak anda untuk memilih perlindungan yang anda mahukan. Antara perlindungan lazim yang ditawarkan oleh syarikat insurans adalah seperti:

Perlu diketahui bahawa jika anda mengambil insurans untuk ahli keluarga, jumlah pampasan yang boleh dibayar adalah berdasarkan bahagian yang ditetapkan bagi setiap ahli keluarga. Jumlah tuntutan keseluruhan tidak boleh melebihi nilai yang diinsuranskan.

Bagi yang kurang faham mengenai perlindungan insurans, ia adalah seperti dibawah.

Walaupun banyak perkara yang dilindungi oleh syarikat insurans jika anda mengambil polisi tersebut, terdapat beberapa pengecualian terhadap kerugian yang tidak dilindungi. Antaranya adalah :

Tuntutan secepat mungkin perlu dilakukan dengan mengemukakan borang tuntutan kepada syarikat berkenaan. Perlu diingatkan anda perlu menyediakan semua dokumen sokongan bersama borang tersebut, seperti polisi yang ditandatangani, laporan perubatan, laporan polis dan dokumen yang berkaitan. Rujuk kepada tempoh pemberitahuan tuntutan seperti yang ditetapkan dalam polisi.


Robot dan teknologi kini bakal menggantikan doktor gigi

Baru-baru ini sebuah 'doktor gigi' robot di China telah berjaya melakukan pembedahan gigi pertama ke atas manusia.

Robot itu memulakan prosedur sambil diperhatikan oleh sekumpulan doktor manusia - dikhuatiri jika berlaku sebarang kesilapan sepanjang pembedahan. Walau bagaimanapun, robot yang bergerak sendiri dengan arahan yang telah diprogramkan itu akhirnya berjaya mengimplan dua batang gigi ke dalam mulut pesakit tanpa sebarang gangguan.

Sehingga ke hari ini, dianggarkan lebih 400 juta orang pesakit yang memerlukan gigi baru di China. Disebabkan kekurangan bilangan doktor gigi di China dan kemalangan semasa pembedahan yang berpunca daripada kesilapan manusia, Hospital Stomatologi Universiti Wuhan dengan kerjasama kumpulan penyelidik robotik dari Universiti Beihang mencipta teknologi moden ini.

Implan bagi pesakit itu dibuat menggunakan pencetak 3D dan dipasang dengan jidar selisih antara 0.2 hingga 0.3 milimeter iaitu standard biasa bagi pembedahan implan sebegini. Sebelum surgeri, saiz mulut pesakit wanita yang tidak mahu dikenali itu telah diukur menggunakan pengimbas CT. Kemudian, doktor robot itu diprogramkan dengan beberapa siri arahan pergerakan termasuklah nilai sudut dan kedalaman yang tepat sepanjang pembedahan.

Selepas beberapa kali pusingan ujian berjaya dijalankan, prosedur implan gigi tersebut dibuat ke atas wanita yang berasal dari Xi'an itu. Berbekalkan anestetik setempat, robot itu boleh menyesuaikan diri dengan sebarang pergerakan pesakit dan membuat pelarasan sepatutnya.

China bukanlah negara pertama yang memperkenalkan teknologi pergigian robotik sebagai pilihan melakukan surgeri. Pada bulan Mac 2017, Food and Drug Administration telahpun meluluskan Yomi, iaitu sebuah robot pembantu pergigian yang dicipta oleh Neocis Inc. Yomi boleh menghasilkan reka bentuk prosedur pergigian berdasarkan imbasan CT seseorang pesakit, namun ia masih dikawal oleh pakar bedah manusia.

Selain itu, pada tahun 2015 sebuah robot yang dinamakan Alla Dente juga pernah digunakan untuk mencabut gigi bongsu seorang pesakit berusia 55 tahun di Tokyo, Jepun.

Teknologi hari ini menjadi semakin canggih sehingga boleh menggantikan manusia dalam pelbagai tugas dan bidang. Cubalah bayangkan 10 atau 20 tahun yang akan datang, apa akan terjadi pada kita?


Cerita P. Ramlee Jatuh Miskin Sebelum Meninggal Dunia Adalah Tidak Benar - Dato Ahmad Nawab

P. Ramlee boleh dikatakan seorang seniman yang paling popular dan tak akan dilupakan rakyat Malaysia. Bakatnya dalam bidang hiburan tanah air sukar dicari ganti dan jasanya sangatlah besar. Walaupun sudah beberapa kali menonton filem beliau, masih dirasakan tidak jemu. Begitu besar impaknya kehebatan beliau.

Namun, terdapat banyak cerita mengenai hidup P. Ramlee yang dikatakan melarat ketika penghujung hayatnya. Perkara ini disangkal sama sekali oleh rakan karib Allahyarham sendiri, iaitu komposer terkenal, Dato' Ahmad Nawab.

Ahmad Nawab berasa sangat kesal dengan berita-berita yang tak berasas yang dikeluarkan oleh pihak media, yang langsung tidak mempunyai rujukan. Sebagai salah seorang rakan karib Allahyarham, beliau ingin masyarakat mengetahui cerita sebenar agar beliau terus dikenang dengan cara yang betul dalam temuramah oleh saudara Muhammad Azrul.

P. Ramlee berhijrah dari Jalan Ampas, Singapura ke Kuala Lumpur pada tahun 1964. Ketika sampai di Kuala Lumpur, orang pertama yang dicari P. Ramlee adalah Ahmad Nawab. Kedua-duanya berkawan rapat sehinggalah P. Ramlee mengembuskan nafasnya pada 29 Mei 1973.

Menurut Ahmad Nawab, kenyataan rakannya itu hidup melarat di akhir baki kehidupannya adalah sangat tidak benar. Ia memandangkan P. Ramlee adalah satu-satunya seniman yang menerima gaji bulanan oleh syarikat Shaw Brothers sepanjang kariernya di situ.

Jika penggiat seni yang lain dibayar mengikut filem, P. Ramlee pula dibayar secara bulanan, dan bagi setiap filem dihasilkannya, beliau menerima RM25,000. Jumlah itu sangat tinggi ketika tahun 60-an.

Malah rumah yang didiami oleh P. Ramlee ketika itu, sewanya dibayar oleh Shaw Brothers melalui Merdeka Studio. Dan Saloma sendiri bekerja sebagai penyanyi di Hotel Embassy di Pulau Pinang, jadi ia adalah mustahil kewangan mereka menjadi begitu teruk.

"Saya mendengar pelbagai cerita P. Ramlee jatuh sehingga hanya terpaksa makan telur. Saya langsung tak percaya, kerana saya berkawan rapat dengannya sejak beliau berhijrah ke Kuala Lumpur sehingga menghembuskan nafas terakhir" kata Ahmad Nawab.

Ketika P. Ramlee menghembuskan nafas, Saloma memegang satu fail. Fail tersebut berisi polisi insurans bernilai RM100,000.

Pada tahu 1973, P. Ramlee mengambil keputusan untuk berhenti dari Merdeka Studio dan ingin menubuhkan studio sendiri. P. Ramlee dan Ahmad Nawab kemudiannya berjumpa dengan Datuk L. Krishnan untuk membincangkan projek itu, namun ia gagal.

Kemudian P. Ramlee bertemu dengan seorang lagi rakan baiknnya yang merupakan seorang ahli perniagaan, HM Shah. HM Shah sedia untuk memberikan bantuan dari segi kewangan. Dan ketika itu beberapa lagi seniman turut serta iaitu Salleh Ghani dan Jins Shamsudin.

Namun, Jins Shamsudin mahu menjadi ketua, dan jika beliau menjadi ketua, siapa yang mahu menyumbang dari segi kewangan. Ia menyebabkan usaha P. Ramlee untuk menubuhkan Rumpun Melayu Filem gagal. P. Ramlee kemudiannya kembali ke Merdeka Studio, namun meninggal dunia tak lama selepas itu.

P. Ramlee juga dikenali sebagai seorang yang suka membantu mereka yang memerlukan. Ramai yang datang ke rumah beliau untuk meminta bantuan kewangan terutamanya untuk pulang ke Pulau Pinang. Dan permintaan itu dibantu oleh P. Ramlee.

Menurut Ahmad Nawab, P. Ramlee mengalami zaman kejatuhan bukanlah kerana filemnya diboikot tetapi disebabkan kekangan yang dihadapi untuk berkarya dan komplot untuk menjatuhkan beliau.

Ketika itu, sebuah kesatuan hendak ditubuhkan oleh Jins Shamsuddin dan dalam masa yang sama mereka mengenepikan P. Ramlee. Namun berita penubuhan persatuan orang Melayu itu diketahui oleh pemimpin utama Singapura, lantas mengarahkan penutupan Shaw Brothers.

Ia membuatkan P. Ramlee terpaksa berhijrah ke Kuala Lumpur (1963) dan diarahkan oleh Shah Brothers untuk menyertai Merdeka Filem.

Dan apabila berpindah ke Kuala Lumpur, P. Ramlee tidak begitu menyerlah seperti di Singapura, dan karya beliau mula dipertikai. Apa yang menyebabkan filem P. Ramlee tidak menyerlah bukan kerana kehabisan idea atau kurangya teknologi, tetapi disebabkan oleh P. Ramlee tidak mahu mengambil pelakon dari Singapura.

P. Ramlee berkeras untuk tidak mengambil pelakon-pelakon dari Singapura, walaupun mereka sudah terkenal dan banyak membantu menaikkan filem P. Ramlee. Ia mungkin disebabkan oleh P. Ramlee terasa hati dengan pelakon-pelakon itu yang cuba menjatuhkannya ketika di Singapura.

Hanya ada beberapa sahaja pelakon dari Singapura yang diambil oleh P. Ramlee seperti Sarimah dan Siput Sarawak.

Kedua-dua filem Keluarga 69 dan Gelora lakonan Siput Sarawak dan Sarimah dihasilkan menggunakan teknologi yang sama ketika di Singapura. Namun ia dikatakan kurang menjadi kerana P. Ramlee cuba sedaya upayaa untuk menggunakan apa sahaja yang ada di Kuala Lumpur ketika itu.

Lebih menyedihkan, rasa hormat orang awam kepada P. Ramlee tidak lagi seperti mana beliau terima ketika berada di Singapura. Malah Ahmad Nawab berkata beliau sendiri tidak berasakan seniman berbakat ini sebagai seorang yang hebat ketika di Kuala Lumpur. Berlaku satu insiden yang agak menyayat hati dan masih diingati sehingga kini oleh Ahmad Nawab.

Ketika itu P. Ramlee dan Ahmad Nawab sedang minum di Kampung Baru dan kebetulan malam sebelumnya berlangsung konsert Pop Yeh Yeh di Stadium Negara. Datang seorang lelaki ke kedai tersebut dan beliau ditanya oleh P. Ramlee jika menghadiri konsert tersebut dan bagaimana sambutannya.

Lelaki itu menjawab sambutanya sangat hebat dan meriah lebih-lebih lagi ia merupakan kali pertama konsert seperti itu diadakan di ibu kota. Dan ketika itulah P. Ramlee kelihatan termenung jauh, dan berkata dalam loghat Pulau Pinang:

"Adakah akan ada orang yang akan mengingati aku nanti (selepas mati)?".


Apakah Beza Minyak Wangi Jenis Parfum, Eu de Parfum dan Eu de Toilette?

Setiap orang mempunyai pilihan minyak wangi yang digemari. Walau bagaimanapun, tahukah anda perbezaan antara minyak wangi jenis Parfum, Eu de Parfum (EDP) dan Eu de Toilette (EDT) dan Eu de Cologne (EDC)?

Secara umumnya, keempat-empat ini berbeza mengikut peratusan bahan pewangi yang ada padanya. Selain jenama, perbezaan peratusan bahan pewangi inilah yang menyebabkan perbezaan harga dan ketahanan bau sesuatu minyak wangi itu.

Sekiranya harga sesuatu minyak wangi itu terlalu mahal, cuba perhatikan label pada kotak minyak wangi tersebut. Besar kemungkinan minyak wangi tersebut adalah jenis Parfum, iaitu yang memiliki peratusan konsentrasi pewangi yang paling tinggi.

Parfum biasanya mempunyai kandungan bahan pewangi antara 20% dan 30%. Apabila konsentrasi pewangi tinggi, maka sudah tentulah baunya lebih tahan lama. Kebiasaannya, Parfum boleh bertahan selama 8 jam atau lebih.

Eu de Parfum atau EDP pula adalah minyak wangi yang mempunyai kandungan konsentrasi yang lebih rendah daripada Parfum tetapi lebih tinggi daripada Eau de Toilette (EDT) dan Eau de Cologne (EDC).

Kandungan bahan pewangi dalam EDP biasanya antara 15% dan 20%. Kerana kandungan bahan pewanginya yang lebih rendah daripada Parfum, maka secara umumnya, harga EDP biasanya lebih murah daripada Parfum. Ketahanan baunya juga kurang daripada Parfum.

Kebanyakan minyak wangi di pasaran seperti yang dijual di pasar raya atau kedai runcit adalah jenis EDT kerana harganya yang lebih murah. Secara umumnya, kadar konsentrasi bahan pewangi dalam EDT adalah lebih rendah daripada Parfum dan EDP, iaitu kira-kira 5% hingga 15% sahaja.

Dengan kadar konsentrasi yang lebih rendah dalam EDT, maka semestinya kadar ketahanan baunya juga lebih sekejap berbanding Parfum dan EDP.

EDC adalah minyak wangi yang paling rendah kandungan konsentrasi bahan pewangi dengan anggaran kira-kira 2% hingga 4%. Seperti EDT, EDC juga lebih murah dan mudah didapati di kebanyakan kedai dan pasaraya.

Harga untuk sebuah minyak wangi EDC boleh dijual serendah beberapa belas ringgi sahaja. Dengan konsentrasi bahan pewangi yang rendah, sudah semestinya ianya hanya mampu bertahan dalam beberapa jam sahaja.


5 Negara di Asia Tenggara Yang Penduduknya Paling Panjang Usia

Rasanya semua orang mahu umur panjang. Mungkin kita tidaklah berharap untuk hidup selama-lamanya tetapi kita berharap agar kita dapat menikmati hidup, sekurang-kurangnya berjaya tengok cucu sebelum meninggalkan dunia ini.

Dengan kemajuan sains dan teknologi, jangka hayat kita telah meningkat jika dibandingkan dengan beberapa puluh tahun dahulu yang membolehkan seseorang itu hidup lebih lama, pada kualiti hidup yang lebih baik. Berikut adalah 5 negara di Asia Tenggara yang mempunyai jangka hayat paling panjang di antara semua negara-negara Asia Tenggara.

Negara Vietnam yang kini semakin rancak proses pembangunannya telah berjaya menjadikan ekonomi mereka sebagai salah satu negara paling pantas perkembangannya dari segi perubatan dan kesihatan. Rakyat Vietnam hanya melalui sektor kesihatan sahaja menyumbang 7.2% daripada jumlah KDNK Vietnam bagi tahun 2016. Jangka hayat penduduk Vietnam merupakan yang kelima tertinggi di Asia Tenggara iaitu purata 73.4 tahun dengan lelaki 70.9 tahun dan wanita 76.2 tahun.

Pada tahun 2000, negara Thailand berada dalam situasi krisis kesihatan kerana mengalami masalah kematian. Lebih 17,000 kanak-kanak berumur 5 tahun ke bawah terkorban kerana wabak penyakit dan 20% keluarga di Thailand menjadi miskin kerana hutang kesihatan. Pengenalan Universal Coverage System pada 2001 membantu mengatasi masalah ini dan pada 2011, hampir 98% warga Thai dilindungi di bawah program tersebut. Jangka hayat orang Thailand kini adalah 74.7 tahun dengan lelaki dianggarkan 71.5 tahun dan wanita 78.0 tahun.

Memang sejak dari mula lagi Malaysia menggunakan sistem perubatan universal yang banyak membantu menyalurkan bantuan perubatan pada pesakit dengan kadar yang rendah. Fasiliti dan kemudahan hospital awam dan swasta juga mudah dijumpai dan program-program kerajaan menggalakkan pelajar menceburi bidang perubatan semakin menampakkan hasil. Purata jangka hayat rakyat Malaysia dianggarkan sekitar 75.0 tahun dengan 72.2 tahun bagi lelaki dan 78.0 tahun bagi wanita.

Pada tahun 2012, Brunei mempunyai 4 hospital kerajaan dan 2 hospital swasta. Berjaya mengurangkan kadar kematian mengejut daripada 22 dalam 1000 pada tahun 1947 kepada 3 dalam 1000 pada 2011, Brunei mempunyai jangka hayat kedua tertinggi di Asia Tenggara. Rakyat lelaki mereka dianggarkan mampu hidup selama 74.8 tahun dan bagi wanita pula 79.6 tahun. Purata jangka hayat negara mereka adalah 77.2 tahun.

Bertaraf negara maju, memang Singapura agak jauh meninggalkan negara serantau lainnya. Kerap diletakkan di tangga teratas sebagai negara contoh dalam bidang perubatan kerana sistemnya yang efisien dan kepakaran pakarnya yang diiktiraf terbaik di dunia, tidak hairanlah jangka hayat penduduk Singapura mendahului kita semua. Penduduk Singapura dianggarkan mampu hidup 85.0 tahun dengan lelaki pada purata 82.3 tahun dan perempuan 87.8 tahun.

Negara yang mempunyai jangka hayat paling rendah di Asia Tenggara adalah Laos, dengan purata 64.3 tahun, lelaki 62.2 tahun dan perempuan 66.4 tahun.

Sebagai rujukan, Jepun mempunyai purata 85 tahun, dengan 81.7 untuk lelaki dan 88.5 untuk wanita. Amerika Syarikat pula 79.8 purata, 77.5 untuk lelaki dan 82.1 untuk wanita.


6 kes majikan kejam yang mengeksploitasi pekerja

Walaupun di Malaysia masih banyak aspek yang boleh diperbaiki dari segi hubungan antara majikan dan pekerja dalam sesebuah organisasi, namun standard Akta Kerja 1955 yang digunapakai agak munasabah dan tidaklah ekstrem hingga melanggar hak-hak asasi manusia. Kebiasaannya kita dengar kes penindasan melibatkan kerja lebih masa, perlu lewatkan waktu rehat, perlu bekerja semasa hujung minggu atau kelewatan membayar gaji.

Tapi tahukah anda, di negara lain, banyak lagi kes eksploitasi pekerja yang lebih teruk berlaku. Kami kongsikan 6 kes eksploitasi dan penindasan pekerja yang paling teruk pernah terjadi dalam dunia:

Walaupun sejak beberapa tahun kebelakangan ini ekonomi di China berkembang dengan pesat, amat banyak kisah penindasan yang dilakukan oleh majikan yang tidak berperikemanusiaan. Hampir 85% penduduk negara ini berasal dari kawasan luar bandar dan kebanyakan daripada mereka berpindah ke bandar untuk menjalani kehidupan yang lebih baik.

Walau bagaimanapun, apa yang menanti mereka hanyalah mimpi ngeri yang tidak berkesudahan. Ramai pekerja dipaksa bekerja lebih masa tanpa sebarang bayaran bahkan tidak cukup dengan itu, mereka dinafikan pula hak asasi sebagai seorang manusia.

Baru-baru ini sebuah video telah tersebar memaparkan pekerja sebuah syarikat yang dipaksa minum air tandas sebagai hukuman. Walaupun pihak berkuasa telah menangkap individu yang bertanggungjawab memaksa mereka melakukan perbuatan mengejikan itu, pengurus syarikat itu menyatakan bahawa video itu dibuat untuk memberikan motivasi kepada semua kakitangan agar bekerja dengan lebih gigih. (Sumber)

Negara India banyak memberikan sumbangan kepada dunia, namun ia juga dikenali kerana kerap kali melakukan eksploitasi terhadap pekerja.

Di beberapa buah kilang pakaian, kakitangan terpaksa berdepan dengan penderaan fizikal dan mental yang amat dahsyat daripada pihak atasan. Mereka sering dicemuh di khalayak ramai, terutama sekali apabila gagal memenuhi jangkaan dan permintaan pihak pengurusan.

Ramai antara mereka yang hanya menerima bayaran 1 rupee (6 sen) bagi tempoh kerja melebihi 4 jam dan tidak dibenarkan berehat langsung walaupun untuk minum air atau pergi ke tandas kerana bebanan kerja yang terlalu banyak. (Sumber)

Belarus yang terletak di Timur Eropah dikenali dan mendapat liputan antarabangsa kerana mengambil buruh paksa untuk bekerja tanpa bayaran. Bukan sahaja pekerja-pekerja ini tidak menerima sebarang upah, malah mereka juga tidak dibenarkan membuat bantahan untuk persekitaran kerja yang lebih baik.

Pekerja dinafikan hak kesatuan sekerja dan sangat ditindas oleh pihak kerajaan. Peraturan dan dasar buruh di negara itu hanya menawarkan kontrak sementara kepada pekerja, sekali gus melucutkan hak mereka untuk mendapatkan pendapatan stabil untuk tempoh jangka panjang. (Sumber)

Beberapa ladang pengeluar ayam di Amerika Syarikat telah didapati bersalah kerana tidak membenarkan kakitangan mengambil waktu rehat ketika bekerja. Apabila mana-mana pekerja memohon untuk berehat sebentar, mereka dikecam di hadapan pekerja lain dan akhirnya terpaksa memakai lampin pakai buang dewasa.

Menurut satu laporan yang dikeluarkan oleh Oxfam America, pekerja mendakwa mereka tidak dibenarkan minum dan terpaksa menahan sakit dan ketidakselesaan sewaktu bekerja. Mereka bimbang akan kehilangan mata pencarian namun pada masa yang sama mereka juga risau dengan tahap kesihatan diri. Pekerja wanita dilaporkan lebih terseksa terutama sekali apabila sedang datang haid ataupun mengandung. (Sumber)

Pada tahun 2003, sebuah kilang pakaian sukan yang dipunyai oleh seorang lelaki Korea bernama Lee Kil-Soo didapati bersalah kerana menyeksa pekerja secara fizikal.

Majikan yang menggaji seramai 250 pekerja asing dari Vietnam dan China itu sering memukul dan membiarkan pekerja kelaparan kononnya supaya mereka bekerja dengan lebih efisien. Kesemua pekerja itu dibayar gaji sebanyak $200 sebulan dan dipaksa tinggal berhimpit-himpit di dalam sebuah bilik yang hanya menempatkan 36 buah katil.

Apabila mereka cuba mogok atau membantah kerana dilayan dengan teruk, pihak pengurusan akan mematikan bekalan elektrik agar hidup mereka lebih terseksa.

Salah seorang kakitangan wanita bernama Quyen Truong pernah diheret di hadapan pekerja lain. Matanya kemudian dikorek menggunakan paip plastik sebagai hukuman dan pengajaran kepada mereka yang tidak melakukan kerja dengan betul.

Kilang yang beroperasi di Amerika dan menghasilkan pakaian bagi gedung Sears dan J.C. Penney itu akhirnya ditutup. Lee Kil-Soo dijatuhkan hukuman penjara selama 40 tahun atas kesalahan jenayah persekutuan termasuklah perhambaan, peras ugut dan pelaburan wang haram. Selain itu, usahawan Korea Selatan itu perlu membayar pampasan ganti rugi berjumlah $1.8 juta kepada kesemua pekerja. (Sumber)

Para penjawat awam yang bertugas di pejabat kerajaan di Bihar, India perlu memakai topi keledar semasa bekerja kerana bangunan yang diduduki berada dalam keadaan yang sangat menyedihkan sehingga dikhuatiri boleh roboh pada bila-bila masa sahaja. Siling bangunan itu juga penuh dengan kebocoran dan tidak pernah dibaiki selama beberapa tahun.

Pelawat yang datang ke pejabat itu juga perlu memakai topi keselamatan. Secara umumnya, ini sudahpun menunjukkan betapa culasnya pihak kerajaan India dalam memastikan keselamatan nyawa rakyat di sana. (Sumber)


Debunk : Siapa Cakap Bayi Pandai Berenang Secara Semulajadi?

Beberapa tahun kebelakangan ini, telah tular beberapa video yang memaparkan seorang bayi yang mampu berenang di kolam renang terutamanya di luar negara. Pada peringkat awal, ramai ibu bapa yang menyatakan kemarahan kerana mereka beranggapan ianya seolah-olah memaksa bayi untuk belajar berenang dalam umur yang masih muda.

Selain itu, tersebar juga cakap-cakap bahawa bayi lebih mudah untuk belajar berenang kerana mereka sudah terbiasa dalam keadaan sedemikian ketika masih dalam kandungan ibu. Adakah ini pendapat ini betul?

Secara semulajadinya, seseorang bayi itu tidak pandai berenang. Walau bagaimapun, mereka mempunyai sejenis refleksi yang dikenali sebagai "bradycardic reflex" yang akan menyebabkan seseorang bayi itu secara semulajadinya akan menahan nafas dan membuka mata apabila berada dalam air.

Bradycardic reflex adalah tindak balas semulajadi tubuh badan apabila berada di dalam air. Apabila muka bayi terdedah kepada air (iaitu ketika mereka berada dalam air), denyutan jantung mereka akan bergerak perlahan dan darah akan berkurangan di bahagian otot periferi (peripheral muscles) untuk menyimpan oksigen yang diperlukan oleh otak dan jantung. Tindak balas secara semulajadi ini akan menyebabkan bayi akan menahan nafas apabila berada dalam air.

Walaupun begitu, ia tidak bermakna seseorang bayi itu sudah pandai berenang. Selain itu, terdapat pendapat yang mengatakan apabila umur bayi semakin meningkat terutamanya melebihi 6 bulan, tindakbalas semulajadi ini akan berkurangan.

Terdapat beberapa pendapat mengenai perkara ini, antaranya adalah selepas 6 bulan atau kira-kira apabila bayi sudah dapat mengangkat kepala mereka. Sementara itu, pertubuhan American Academy of Pediatrics (AAP) pula mencadangkan bayi yang berumur kurang daripada 1 tahun masih tidak sesuai untuk diajar berenang kerana mereka belum mempunyai kemampuan dan kekuatan untuk menahan nafas secara sedar (bukan secara refleksi) seterusnya mendedahkan mereka kepada risiko untuk lemas.

Bagi ibu bapa yang berkeinginan untuk menghantar bayi anda belajar berenang, seelok-eloknya dapatkan dahulu nasihat daripada doktor.

Sekiranya anda bercadang melatih bayi anda supaya boleh berenang, dilarang sama sekali melakukannya sendiri. Ianya sangat merbahaya. Sila dapatkan khidmat jurulatih berenang yang pakar melatih bayi untuk berenang.

Untuk makluman juga, bukan semua jurulatih berenang mampu mengajar bayi berenang. Jadi, pastikan anda mendapatkan khidmat jurulatih yang benar-benar berkelayakan untuk melatih bayi anda berenang.

Di Malaysia, antara selebriti yang menghantar anak mereka belajar berenang pada usia yang muda adalah pasangan Hanis Zalikha dan Hairul Azreen. Mari lihat video bayi mereka Yusof Iskandar belajar berenang di bawah ini:


Rakyat Korea Utara hanya boleh melayari 28 laman web di internet

Kita sedia maklum bahawa Korea Utara merupakan sebuah negara diktator yang menyekat kebebasan rakyatnya. Corak pemerintahan kerajaan di bawah naungan Kim Jong-Un itu amat bertentangan dengan prinsip hak asasi manusia dan membuatkan negara itu mundur seperti masih hidup dalam era 80-an.

Teknologi di negara itu juga amat terhad. Selain menayangkan rancangan televisyen yang penuh dengan propaganda kerajaan, tidak membenarkan rakyat menggunakan telefon, mereka juga menyekat penggunaan Internet di sana.

Boleh dikatakan hampir seluruh kawasan di Malaysia mendapat liputan rangkaian Internet. Semua orang boleh dan mampu menggunakan Internet pada hari ini. Nenek dan datuk di kampung boleh melayari laman Facebook untuk melihat gambar-gambar terbaru cucu. Jiran anda juga mempunyai kedai online yang mengaut keuntungan jutaan ringgit hasil jualan produk makanan kucing.

Namun, menurut CNN, hanya terdapat sekitar 1,000 sahaja alamat IP di Korea Utara. Kalau mereka dibenarkan membuka akaun Facebook sekalipun, mungkin satu-satunya rakan yang mereka perlu approve adalah Kim Jong-Un sendiri.

Jika anda membuat carian Google "kucing" di sini, anda akan mendapat berjuta-juta keputusan carian termasuk video Youtube yang menayangkan aksi-aksi kucing comel hinggalah ke iklan produk menghilangkan kutu kucing.

Korea Utara hanya mempunyai intranet yang diperluaskan bergelar "Kwangmyong" yang membawa maksud 'terang/cerah'. Sebelum ini CNN pernah melaporkan yang negara itu mempunyai sekitar 5,500 laman web yang digunakan untuk pendidikan dan mengakses maklumat berkaitan agensi kerajaan. Walau bagaimanapun, GitHub telah membuat pembongkaran bahawa hanya terdapat 28 buah laman web yang boleh diakses di sana dan 10 daripadanya hanyalah laman web offline.

Dalam kesemua 28 laman web yang dibenarkan di sana, sudah tentulah Google tidak tersenarai. Satu-satunya laman yang membolehkan rakyat Korea Utara mendapatkan maklumat adalah melalui laman seperti The Korean Central News Agency namun anda boleh lihat dan nilaikan sendiri jenis-jenis maklumat yang dipaparkan:

Rakyat jelata tidak mempunyai akses kepada internet tanpa batasan. Hanya orang-orang tertentu yang benar-benar dipercayai Kim Jong-Un sahaja dibenarkan melayari internet, selain orang asing yang berkunjung ke negara itu. Walau bagaimanapun, mereka masih tertakluk kepada pelbagai sekatan dan peraturan ketat.

Sebelum ini akhbar The Guardian pernah melaporkan kerajaan negara itu menyenaraihitam Instagram selepas beberapa orang memuat naik gambar kebakaran di sebuah hotel. Tidak ada mana-mana saluran TV, radio atau laman web di negara itu yang menceritakan tentang kebakaran tersebut namun ia masih mendapat liputan meluas di seluruh dunia.

Tidak dinafikan internet di seluruh dunia masih boleh diperhatikan. Malah, bos di pejabat anda juga boleh melihat browser history komputer anda tapi setiap pemerhatian itu tidaklah terlalu ekstrem.

Memandangkan pelayan (server) intranet Kwangmyeong dihoskan di China, maka keseluruhan maklumat perlu melalui tapisan di situ terlebih dahulu sebelum diluluskan. Sebarang berita kurang baik atau berbaur kecaman terhadap Kim Jong-Un mahupun kerajaan Korea Utara akan dibuang.

Pemerintah kuku besi itu terus-menerus mengekang dan memerhatikan apa yang setiap rakyat Korea Utara lakukan. Masyarakat di sana mungkin tidak akan tahu apa erti Wi-Fi akibat ketakutan kerajaan membenarkan penyebaran maklumat secara berleluasa. Sebagaimana Kim Jong-Un mengawal media dan segala benda di sana, begitu jugalah dengan nasib internet yang hanya digunakan sebagai saluran untuk menyebarkan propaganda kerajaan semata-mata.


Nak Ke 10 Universiti Terbaik Dunia Dengan Biasiswa Penuh? Lelaki Ini Kongsikan Caranya.

Perkongsian ini ditulis oleh teman rapat penulis yang pernah belajar di Imperial College London, United Kingdom. Artikel ini bertujuan memberi pencerahan kepada mereka yang ingin melanjutkan pelajaran ke luar negara terutamanya ke universiti-universiti terbaik dunia, tetapi tidak tahu bagaimana caranya. Juga untuk berkongsi tips-tips bagi mendapatkan biasiswa penuh, semoga perkongsian ini bermanfaat untuk semua.

Kebanyakan universiti di dalam senarai 10 Universiti Yang Diiktiraf Terbaik Dunia didominasi oleh 2 negara, iaitu Amerika Syarikat (AS) dan United Kingdom (UK). Pengalaman saya adalah berdasarkan permohonan ke universiti di United Kingdom (UK). Namun, saya akan turut kongsikan ringkasan cara memohon ke universiti di AS.

Sepanjang penulisan ini, terma Ivy League digunakan bagi merujuk 10 universiti terbaik dunia.

Langkah pertama dalam keseluruhan proses ini adalah memilih universiti dan subjek yang bakal diambil. Keperluan mengkaji sedalamnya berkenaan subjek dan universiti adalah agar tidak menyesal di kemudian hari. Ada kawan saya yang menyesal kerana tersalah pilih jurusan dan universiti.

Sesetengah universiti Ivy League hanya bagus dalam subjek-subjek tertentu. Contohnya, University of Oxford mempunyai kelebihan dalam kesusasteraan. University of Cambridge dan Imperial College London mempunyai kekuatan dalam bidang kejuruteraan, sains dan teknologi.

KLIK SINI untuk memilih universiti berdasarkan kekuatan jurusan yang ditawarkan.

Nasihat saya, pilih jurusan kerana minat dan bukan hanya sekadar berdasarkan kedudukan universiti semata-mata. Kaji jurusan yang diingini sedalam-dalamnya.

Jika ingin menjadi seorang akauntan suatu hari nanti, cari mereka yang telah menjadi akauntan, dan minta mereka berkongsi pengalaman mereka sendiri. Begitu juga dengan jurutera, doktor, ahli kimia dan sebagainya.

Ini adalah penting kerana dapat memberi pemahaman yang lebih mendalam mengenai sesuatu kerjaya.

Terdapat beberapa dokumen yang diperlukan untuk memohon ke universiti Ivy League. Antara dokumen yang diperlukan adalah:

Keputusan peperiksaan semasa / penuh seperti A-level, foundation, matrikulasi, STPM, dan yang sebandingan untuk permohonan Ijazah Sarjana Muda. Bagi permohonan Sarjana dan PhD perlu keputusan/sijil Ijazah.

Keputusan ujian khas bahasa Inggeris iaitu International English Language Testing System (IELTS). MUET tidak diterima di luar negara. Namun terdapat kes-kes tertentu di mana keperluan bahasa Inggeris dapat dikecualikan dalam permohonan kerana pemohon dapat meyakinkan universiti tentang pembelajaran subjek di Malaysia dalam bahasa Inggeris dan ia mencukupi.

Personal Statement iaitu esei mengenai diri. Penulisan perlulah mantap dan mencerminkan sebab yang kuat berkenaan pemilihan jurusan dan universiti, serta aspirasi hidup.

Resume perlulah ringkas dan padat. Disyorkan tidak melebihi 2 muka surat. Fokus kepada pencapaian tertinggi sahaja.

Sesetengah universiti Ivy League mewajibkan temuduga sebagai salah satu proses permohonan, selalunya melalui video call. Keyakinan diri adalah kunci untuk melepasi temuduga tersebut. Perlulah juga bersedia sebelum sesi tersebut.

Selain dokumen, jangan lupa bahawa lain universiti lain tarikh buka/tutup permohonannya. Kebanyakan universiti di UK membuka permohonan seawal September untuk sesi pendaftaran tahun berikutnya.

Permohonan bagi Ijazah Sarjana Muda perlu melalui satu sistem pusat iaitu UCAS. Bagi permohonan Sarjana dan PhD, permohonan selalunya perlu dibuat terus ke universiti yang berkenaan.

Tanpa biasiswa, adalah mustahil bagi saya untuk ke melanjutkan pengajian ke universiti di luar negara kerana kos yuran pengajian dan sara hidup yang tinggi di sana.

Terdapat banyak biasiswa yang boleh dipohon untuk ke universiti luar negara, termasuklah universiti Ivy League, sama ada melalui biasiswa kerajaan Malaysia, syarikat swasta di Malaysia, mahupun biasiswa oleh kerajaan luar dan lain-lain.

Sesetengah universiti Ivy League mempunyai kerjasama dengan syarikat luar negara, di mana syarikat ini turut menyediakan biasiswa untuk belajar di universiti berkenaan. Malah, ada juga universiti yang turut menyediakan biasiswa mereka sendiri. Terdapat terlalu banyak biasiswa di luar sana tersedia untuk dipohon. Google saja, banyak pilihan menanti.

Secara umumnya, permohonan ke universiti Ivy League di AS lebih kurang sama dengan di UK, perbezaan paling ketara adalah keperluan bagi menduduki peperiksaan sama ada Scholastic Aptitute Test (SAT) ataupun American College Testing (ACT). SAT dan ACT merupakan peperiksaan persediaan yang sebandingan dengan A-level dan lain-lain. SAT dan ACT masih wajib diduduki bagi pelajar antarabangsa walaupun telah mempunyai kelayakan setaraf.

Peperiksaan bahasa Inggeris yang diperlukan di AS adalah Test of English as A Foreign Language (TOEFL) dan bukannya IELTS. Namun, IELTS masih diterima oleh sesetengah universiti AS.

Permohonan ke AS dilihat lebih leceh kerana lebih tegas dan kadar penerimaan masuk pelajar antarabangsa adalah lebih rendah berbanding universiti di UK.

Usaha adalah kunci kejayaan. Dahulunya, saya berasakan untuk diterima masuk ke universiti Ivy League dengan biasiswa penuh adalah sesuatu yang mustahil kerana dilihat terlalu sukar. Tetapi, setelah melaluinya, tidaklah sesukar yang disangka. Hanya perlu berusaha, dan jangan putus asa. Tidak lupa selalu untuk memohon kepada Allah agar segalanya dipermudahkan.

Sebenarnya ramai tidak sedar bahawa dengan keputusan STPM dan matrikulasi mereka boleh mendapatkan tawaran ke universiti Ivy League. Caranya, telefon atau email universiti berkenaan permohonan, mereka selalunya akan respon dalam masa 24 jam atau 48 jam (Ya, sangat efisyen). Tanya sekiranya mereka menerima STPM atau matrikulasi dalam permohonan.

Jangan pandang rendah kepada mereka yang ke pra-U untuk mengambil STPM kerana STPM lebih diiktiraf di luar negara berbanding kelayakan yang lain di Malaysia.

Boleh dikatakan temuduga merupakan sebahagian daripada proses permohonan universiti dan biasiswa. Namun, tidak perlu gentar, kerana panel penemuduga juga manusia.

Keyakinan diri dan sentiasa merendah diri sebagai kunci utama untuk berjaya dalam sesi temuduga. Tapi perlulah melakukan persediaan sebelum menghadiri sesi tersebut.

Sedikit pengalaman belajar di luar negara adalah sesuatu yang pasti saya akan ingat sampai bila-bila. Banyak yang telah dipelajari, kenangan pahit manis yang mengajar erti kehidupan.

Pendedahan dengan dunia luar banyak membuka minda dan memberikan perspektif yang berlainan terhadap banyak perkara. Kekuatan mental dan emosi perlu bagi menghadapi segala cabaran yang tidak pernah terduga. Insyallah sekiranya ada peluang saya akan kongsikan pengalaman saya nanti.


Kisah Rompakan Bilik Kebal Terbesar Dalam Sejarah British Oleh 8 Warga Emas

Apa yang anda nampak pada warga emas yang berusia 60 hingga 70 tahun? Mereka kelihatan lemah, tak bermaya dan lesu. Namun, air yang tenang jangan disangka tiada buaya. Berlaku di London, United Kingdom, sekumpulan 8 orang warga emas telah melakukan satu rompakan barang kemas terbesar dalam sejarah British.

Insiden ini dikenali sebagai "The Hatton Garden Safe Deposit Box Robbery" berlaku pada April 2015 ketika hujung minggu Easter. Mereka telah memasuki premis berkenaan yang dikatakan lokasi yang paling ketat dikawal di seluruh England, dan telah berjaya merompak barang kemas dan wang tunai. Dengar macam kelakar, namun perompak-perompak warga emas ini telah mengosongkan 73 peti simpanan, sebelum melarikan diri.

Ia dikatakan satu rompakan yang mempunyai kelas tersendiri dengan dari segi matlamat yang tinggi, perancangan yang sangat teliti, tahap persediaan dan cara melaksanakannya serta jumlah rompakan yang luar biasa.

Apa yang membuatkan rompakan ini sangat pelik, popular dan ramai orang ternganga adalah kerana umur si pelaku-pelaku ini yang berusia seperti seorang datuk. Perompak-perompak tersebut adalah:

Sebagai yang paling tua, Brian Reader merupakan dalang dan ketua kepada rompakan ini, yang ketika itu sudah bersara. Mereka yang mengenali perompak-perompak ini menggambarkan sebagai baik, mudah mesra dan tak berbahaya, serta langsung tidak menyangka akan melakukan rompakan ini. Faktor usia memainkan peranan penting dalam rompakan ini.

Jika ia merupakan rompakan barang kemas terbesar dalam sejarah British, pastilah jumlahnya sangat besar. Terdapat beberapa laporan mengenai jumlah rompakan. Ada yang mengatakan RM228 juta dalam bentuk barang kemas, dan ada yang mengatakan RM40 juta. Bukan sahaja barang kemas, malah wang tunai juga lesap.

Sebanyak 73 peti dikosongkan mereka dalam bentuk barang berharga, permata, dan wang tunai, dengan jumlah keseluruhan 1.14 billion, menurut sumber lain. Rompakan ini dikatakan sangat "cool", namun ia telah memberi kesan yang sangat dahsyat, kepada pihak bank dan pendeposit. Bukan sahaja barang kemas dan wang tunai lesap, barang-barang berharga lain yang tidak dapat diganti semula juga dirompak.

Sehingga kini hanya 1/3 daripada hasil rompakan ditemui yang mana kebanyakannya adalah barangan yang murah. Hatton Garden Safe Deposit telah dibubarkan dan ditutup buat selama-lamanya berikutan kejadian ini.

Kebanyakan berlian dan permata adalah daripada mereka yang berdagang permata. Namun, bagi sesetengah pendeposit, ia lebih daripada itu. Salah seorang mangsa adalah pengedar berlian Yahudi, yang keluarganya berjaya melepaskan diri Nazi Jerman. Berlian-berlian dijahit di dalam pakaian bagi memastikan ia selamat, dan disimpan di Hatton Garden. Namun, berlian-berlian dirompak dan tak lagi dijumpai.

Sebuah keluarga India kehilangan barang kemas untuk perkahwinan anak perempuan mereka, dan bimbang akan masa depa anak mereka tanpa barang kemas tersebut. Jadi insiden ini bukan sahaja memberi kesan kepada bank, tetapi kepada ramai orang yang terlibat termasuklah pekerja-pekerja yang kehilangan tempat mencari nafkah.

Menurut polis, ia bukan kerja orang dalam. Selain itu, tiada tanda pecah masuk, dan pintu belakang juga tidak dibuka secara paksa, jadi bagaimana warga-warga emas ni masuk?

Disebabkan tiada orang akan mengesyaki pekerja selenggara tua, atau tukang cuci yang tua, ia memudahkan kerja mereka. Mereka kelihatan tidak berbahaya dan melihatkan pada usia, pastilah mereka tak mampu untuk melakukan rompakan. Jadi kesempatan ini digunakan mereka sebaik-baiknya.

Mereka memasuki bangunan ini sebagai pekerja perbandaran dengan memakai ves kuning, topi dan topeng putih bagi mengelakkan identiti terbongkar. Salah seorang daripada mereka, Basil, kekal berada dalam bank tersebut sehingga semua staf pulang dan memberikan jalan masuk kepada yang lain melalui pintu kecemasan.

Tak ada yang mudah dalam dunia ini, termasuk rompakan. Walaupun sudah berjaya memasuki premis, masih banyak yang perlu dilakukan. Setelah berada dalam premis, mereka menaiki lif dan berhenti di tingkat dua. Lif tersebut kemudiannya digodam, dan dibawa turun ke bawah tanah, di mana terletaknya bilik kebal.

Pintu keluli yang memisahkan lif dan bilik kebal dikopak dan penggera kecemasan dipadamkan dengan memotong wayar telefon. Walaupun penggera tersebut memberikan amaran kepada syarikat terlibat, namun rompakan itu tak sempat dihalang. Sebanyak 3 lubang ditebuk yang mampu dilepasi oleh mereka.

Mereka kemudiannya merangkak memasuki lubang yang ditebuk bersaiz 25 x 45 sentimeter. Perompak yang melepasi lubang itu kemudiannya memecahkan peti besi dan memberikan barangan tersebut kepada mereka yang di luar bilik kebal.

Menurut ketua perompak, Brian Reader, yang berpengalaman dalam rompakan ketika muda, jika anda ingin merompak berlian, anda perlukan gerudi berlian. Jadi beliau mencari gerudi apa yang boleh dibeli online, dan menjumpai gerudi Hilti DD350.

Pada cubaan pertama, mereka melakukan gerakan seperti di atas, dan menggerudi 3 lubang pada dinding bilik kebal yang setiap satunya mengambil masa 30 minit. Namun, mereka tersilap langkah. Lubang yang digerudi terhalang oleh sebuah kabinet keluli, menyebabkan lubang itu terhalang.

Mereka ingin menebuk lubang kedua, namun gerudi tersebut mengalami kerosakan, menyebabkan mereka terpaksa datang semula keesokan harinya dengan gerudi baru.

Ketika mula-mula sampai di premis itu, kumpulan ini keluar dari sebuah van putih, beg plastik, alatan dan tong sampah. Barang-barang ini kemudiannya ditinggalkan di pintu kecemasan, tempat mereka masuk kemudiannya.

Kamera Litar Tertutup (CCTV) menujukkan mereka kemudian keluar semula dari premis dan memasukkan semula barang-barang tersebut ke dalam van, dan tong sampah tersebut kelihatan lebih berat dari sebelumnya. Disebabkan mereka berpakaian seperti pekerja selenggara, tak ada siapa yang menyesyaki apa-apa.

Walaupun akhirnya datuk-datuk ini berjaya diberkas, namun mereka sempat menikmati hidup sebagai jutawan selama lebih daripada sebulan. Pihak berkuasa terus melakukan siasatan selepas kejadian itu berlaku, dan tak mengambil masa yang lama untuk mendapat mengetahui identiti mereka. Namun disebabkan perancangan yang rapi, agak sukar untuk pihak polis menemukan penjenayah ini.

Polis terpaksa menjejaki kereta, memeriksa gambar-gambar dan memasang kamera serta mikrofon untuk merakam perbualan bagi memerangkap warga emas ini.

Jenayah ini bukannya biasa-biasa dan memerlukan perancangan yang rapi dan menguji kesabaran. Ia mengambil masa 3 tahun. Orang pertama yang mencadangkan idea ini adalah Daniel Jones. Ia bermula sebagai angan-angan, namun beliau asyik teringatkan idea tersebut. Disebabkan beberapa yang lain berminat, tinjaun mula dilakukan.

Mereka melakukan tinjaun mengenai waktu bekerja Hatton Garden, bagaimana pekerja bergerak dan salah seorang daripada mereka pernah berpura-pura untuk menyewa peti besi di premis tersebut. Ia memberikan mereka gambaran bagaimana susur galur bilik kebal itu. Setelah bersedia, David Jones mula mencari dan membeli peralatan melalui atas talian.

Ketika yang lain sedang sibuk untuk menyewa kereta untuk ke tempat rompakan, Brian Reader, ahli paling tua, hanya tenang mencari laluan bas yang perlu dinaikinya. Disebabkan usianya yang cukup tua, beliau menerima pas bas warga emas percuma.

Pada 2 April 2015, malam pertama cubaan merompak, ahli lain bergerak dalam beberapa kumpulan. Namun Brian bergerak seorang diri, dengan menunggu di perhentian bas No.96 di Kent, berdekatan dengan rumahnya. Beliau kemudiannya menaiki bas, meleretkan kad warga emas, dan mengharungi perjalanan selama 80 minit ke Hatton Garden.

Banyak kebaikan menjadi orang tua. Salah satunya adalah kemudahan pengangkutan awam percuma. Sebagai yang paling tua dalam kumpulan, Reader hanya menggunakan bas sebagai medium bergerak ke lokasi rompakan dan menggunakan sepenuhnya kemudahan percuma yang sedia ada.

Walaupun mereka profesional, namun ia tidak membuatkan mereka tidak perlukan bantuan bagi melakukan jenayah besar ini.

Selepas mereka ditangkap, pihak polis melakukan serbuan ke rumah-rumah ahli ini dalam misi mencari hasil rompakan. Apa yang mereka jumpa dalam serbuan itu agak mengejutkan, dan lucu. Sebuah buku "Forensics For Dummies" dijumpai, dipercayai digunakan untuk mengkaji teknik penyiasatan pihak polis, dan cara untuk elak diri daripada ditangkap. Memang bijiak.

Jika anda menonton filem rompakan, biasanya perancangannya dilakukan di tempat-tempat rahsia dan tersembunyi, apatah lagi perancangan rompakan terbesar dalam sejarah British. Namun, bagi kumpulan datuk ini, mereka lebih selamba dan relaks dengan berbincang di pub, atau di kedai mamak jika di Malaysia.

Pub "The Castle" di Islington menjadi lokasi pilihan perbincangan sebelum melakukan rompakan. Dan selepas berjaya merompak, mereka kembali ke pub itu untuk berbincang bagaimana untuk membahagikan hasil rompakan dan apakah yang akan mereka lakukan dengan hasil tersebut. Pub ini kini masih dibuka dan para pekerja dilarang untuk bercakap mengenai rompakan itu.

Namun, ia menjadi lokasi hangat oleh pengunjung, bagi mereka yang kagum dan ingin melihat tempat yang menjadi lokasi perancangan rompakan itu.

Kebanyakan daripada ahli kumpulan ini adalah penjenayah profesional yang pernah meringkuk dalam penjara akibat kes rompakan. Brian Reader pernah dipenjarakan selama 8 tahun setelah didapati bersalah merompak jongkong emas bernilai RM147 juta di Lapangan Terbang Heathrow pada tahun 1983.

Terry Perkins juga adalah satu nama yang terkenal kerana terlibat dalam rompakan Security Express dan RM34 juta wang tunai lesap, pada tahun yang sama. Terry dipenjarakan selama 22 tahun disebabkan kesalahan itu, dan apabila keluar, beliau seolah-olah bersedia untuk melakukan jenayah yang lebih besar.

Manakala John Collins dan Danny Jones juga mempunyai banyak sabitan jenayah dan mempunyai rekod jenayah yang sangat kuat.

Selepas berjaya merompak, cabaran seterusnya adalah mencari di mana untuk menyimpan hasil rompakan yang bernilai jutaan ringgit.

Ada di antara mereka yang menyimpan hasil rompakan di rumah, dan ironinya, ada yang menyimpannya di peti besi. Namun, salah seorang daripada mereka lebih bijak. Danny Jones telah mengambil bahagian rompakannya dan menanam kesemuanya di kubur ahli keluarganya. Ia kekal di situ sehingga polis mengorek dan menemukannya.

Pada cubaan pertama merompak, mereka menggunakan kereta dan van yang disewa, manakala Brian menaiki bas. Mereka sangat teliti dalam menyembunyikan identiti termasuklah menggunakan walkie-talkie dan mengelak wajah daripada dirakam CCTV. Namun ketika cubaan kedua, mereka melakukan satu kesalahan yang paling asas, iaitu salah memilih kereta untuk melarikan diri.

Mereka menggunakan kereta yang didaftarkan atas nama Kenny Collins. Kereta tersebut digunakan banyak kali melalui Hatton Garden ketika mereka melakukan tinjauan dan perancangan. Lebih buruk, kereta itu dipandu ke tempat kejadian pada malam rompakan kedua. Jelas kelihatan no plat kereta dan pihak penyiasat berasakan ia adalah klu terbaik bagi mereka, dan sebulan kemudian, perompak-perompak ini diberkas.

Walaupun kumpulan ini berjaya ditumpaskan, namun masih terdapat seorang suspek yang masih dikehendaki polis. Disebabkan ahli kumpulan yang lain setiap dan tak buka mulit, beliau dikenali sebagai Basil masih bebas di dunia luar. Basil mempunyai rambut kemerahan yang cerah, tinggi dan kelihatan lebih muda daripada yang lain. Sebanyak £20,000 (RM114,000) ditawarkan kepada mereka yang boleh memberi maklumat mengenai Basil.

Ada teori mengatakan beliau kini di Rusia dan sedang diburu mafia oleh kerana kumpulan mafia itu juga menyimpan barangan di Hatton Garden. Ada juga mengatakan beliau di Panama, dan juga di London. Walaupun ada yang memberi petunjuk mengenai Basil, namun beliau masih bebas sehingga kini.

3 daripada mereka iaitu Kenny Collins, Daniel Jones dan Terry Perkins didapati bersalah atas konspirasi melakukan rompakan dan dijatuhkan hukuman penjara 7 tahun. Carl Wood dan William Lincoln pula didapati bersalah atas konspirasi menyembunyikan, menukarkan atau memindahkan harta jenayah dan dijatuhkan hukuman 6 dan 7 tahun penjara.

Hugh Doyle yang didakwa atas kesalahan yang sama walaubagaimanapun dihukum 21 bulan penjara. Ketua kumpulan ini, Brian Reader dijatuhkan hukuman 6 tahun penjara, dan ahli ke-8, Jon Harbinson didapati tidak bersalah.

Disebabkan kisah ini tersangat popular, ia telah dilakonkan semula dalam sebuah filem "The Hatton Garden Job" yang ditayangkan pada April 2017. Walaubagaimanapun ia mendapat ulasan dan maklum balas yang teruk, membuatkan ramai berfikiran masih ada peluang untuk menghasilkan filem ini kali kedua dengan lebih menarik.


Filem Yang Menang Anugerah Tidak Laku - Salah Penonton atau Pembikin Filem?

Pujian harus diberikan kepada kualiti karya-karya yang bertanding kerana kebanyakan filem yang memenangi anugerah dalam Festival Filem Malaysia adalah filem yang bukan sekadar membawa tema stereotaip filem Malaysia sama ada cinta, samseng atau hubungan cinta sesama samseng.

Filem-filem yang mendapat pencalonan kali ini nampak jelas peningkatan kualiti dari segi penceritaan dan isi jalan cerita. Senang cerita, filem yang terpilih adalah filem yang mempunyai isi yang perlu dikupas dan bukan sekadar filem ringan yang hanya memerlukan penonton tutup otak dan tonton.

Namun jika disemak jumlah kutipan filem-filem yang dicalonkan ini, amatlah mengecewakan. Bukan setakat mengecewakan, malahan boleh dikatakan langsung tidak mendapat sambutan penonton. Entah di mana silapnya.

Jika kita semak rekod FINAS kita akan dapati filem Adiwiraku, pemenang anugerah Filem Terbaik hanya mencapai kutipan RM118 ribu. Filem Redha yang dipuji pengkritik serta menggodol 3 anugerah - pelakon lelaki terbaik, pelakon kanak-kanak terbaik dan pengarah harapan hanya mendapat RM468 ribu. Filem Pekak yang dibintangi dua nama besar lakonan Malaysia iaitu Zahiril Adzim serta Sharifah Amani hanya mengutip RM380 ribu.

Filem Hanyut yang memenangi 3 anugerah hanya mendapat pulangan RM128 ribu dengan kos filem sebenar dianggarkan RM18 juta. Filem Interchange hanya mendapat kutipan RM497 ribu walaupun membariskan pelakon terkenal Indonesia, Nicholas Saputra.

Hanya 'Desolasi' arahan Syafiq Yusoff membariskan abangnya, Shamsul Yusoff dan Bella Dally berjaya mendapat kutipan melebihi RM1.3 juta.

Sementara itu, 'Abang Long Fadil 2' diiktiraf filem box office selepas mendapat RM17 juta dan jika dibandingkan kutipan 'Abang Long Fadil 2' dengan 6 filem yang disebutkan di atas, tak cukup untuk menandingi kehebatan kutipan filem box-office tersebut.

Adakah boleh kita hendak letakkan tanggungjawab ini pada citarasa penonton?

Jika kita duduk sejenak dan fikir, tidak ada sebarang tanggungjawab yang perlu dipenuhi oleh penonton untuk pergi menonton mana-mana filem mengikut citarasa mereka. Sokongan adalah satu benda subjektif yang tidak boleh dipaksa dan setiap orang ada kehendak mereka sendiri, apabila bercakap tentang hiburan.

Menyalahkan citarasa masyarakat yang gemar sesuatu yang ringan dan tutup otak bukanlah jalan penyelesaian kepada isu ini, kerana hendak tak hendak kita harus akui, pembuatan filem adalah satu bentuk perniagaan yang perlu diterima naik jatuhnya jadi dengan terus menyalahkan masyarakat kerana tidak mahu menonton filem berat, samalah seperti menyalahkan orang yang membeli kereta Perodua - sedangkan Mercedes lebih baik.

Kata kuncinya adalah pilihan terletak pada tangan masing-masing dan para pendokong filem berat seharusnya menilai semula kenapa masyarakat kita tidak gemar filem-filem berat yang menang anugerah filem negara.

Pasti ramai individu yang akan menyalahkan punca semua ini datang dari kurangnya penekanan pendidikan kita pada aspek seni dan sastera, yang membuatkan masyarakat kita gemar media ringan tetapi itu jalan mudah. Menyalahkan peminat adalah jalan mudah.

Hendak membentuk atau mencenderungkan minat masyarakat ini bukanlah sesuatu yang mudah. Apatah lagi apabila berada dalam masyarakat yang gemar mengecam mereka yang gemarkan sesuatu yang ringan. Itu masalahnya sekarang ini. Golongan yang 'celik filem' merasakan mereka 'celik' sementara orang lain buta.

Lalu kecaman demi kecaman terhadap masyarakat untuk menjadi luahan rasa kecewa kerana kurangnya sambutan masyarakat Malaysia terhadap filem 'berat' ini disebut dan diulang-ulang. Sedangkan apa yang diharapkan dari mereka iaitu peminat, adalah rasa hendak cuba ke panggung menonton filem yang jarang mereka mahu tonton. Bagaimana hendak pujuk dengan kecaman? Maaflah. Sampai kiamat pun tak akan berjaya.

Sudah ada beberapa filem yang membawa tema berbeza dan mendapat sambutan hangat, antara contoh paling mudah adalah filem 'Ola Bola' yang berjaya menyatukan sokongan peminat filem berat dan filem ringan untuk menonton. Dengan kutipan hampir RM17 juta, formula 'Ola Bola' sepatutnya menjadi acuan atau pemangkin kepada pembentukan apresiasi filem yang lebih meluas pada masyarakat kita.

Susah sebenarnya hendak memujuk masyarakat menonton filem berat selagi wujudnya jurang di antara pembikin filem dan penonton. Jurang yang ada bukan sekadar satu jurang besar, malahan melibatkan pembentukan kasta-kasta tertentu pada tahap kemampuan seseorang menelaah filem.

Mungkin bagi peminat filem ringan, mereka melihat filem-filem berat yang mempunyai banyak maksud tersirat sebagai satu karya syok sendiri, yang mesejnya tidak sampai. Yang menyakitkan kepala. Yang membuatkan mereka bosan.

Pembikin filem perlu terima kewujudan peminat filem di negara kita yang hanya melihat filem ini sebagai satu bentuk hiburan semata-mata, tanpa mahu menyulitkan minda memikirkan makna sebenar karya.

Realitinya, jika penonton rasa mereka tidak akan terhibur atas pandangan pertama mereka terhadap poster, teaser, promo, trailer, iklan dan media yang mempromosikan filem-filem layak anugerah ini, kenapa perlu mereka perlu mengeluarkan duit untuk menontonnya di pawagam?


10 Universiti Yang Diiktiraf Terbaik Dunia

Tujuan post ini dibuat adalah bagi memberi sedikit pencerahan kepada masyarakat Malaysia umumnya, dan kepada mereka yang mempunyai hasrat untuk belajar di salah sebuah universiti terbaik dunia.

Inilah senarai 10 universiti terbaik di dunia 2018 beserta pautan luar untuk permohonan belajar di luar negara dan diterima masuk.

Diasaskan pada tahun 1855, universiti sains dan teknologi ini telah menjadi hub bagi mendapatkan pengetahuan dan inovasi. ETH Zurich mempunyai lebih kurang 500 orang profesor dan 20,000 orang pelajar daripada 120 negara. Antara bekas pelajar yang menjadi kebanggan universiti ini termasuklah Albert Einstein.

Diasaskan pada 1890, University of Chicago merupakan universiti penyelidikan swasta yang sangat konsisten dari segi kedudukan universiti dunia. Universiti ini turut melahirkan ramai bekas pelajar yang terkenal, termasuklah 13 orang billionaire dan 51 orang ahli sarjana Rhodes yang sangat berprestij.

Imperial College London diasaskan pada 1907 oleh Royal Charter. Universiti ini unik dan lain daripada universiti yang lain di United Kingdom, meletakkan fokus utama kepada sains, teknologi, kejuruteraan, perubatan dan bisnes.

Kampus utama universiti ini terletak di South Kensington, di sebuah kawasan yang dikenali sebagai 'Albertopolis', di mana Putera Albert dan Sir Henry Cole bervisi akan kesinambungan antara sains dan sastera.

University College London ada salah sebuah universiti ternama dunia yang mempunyai disiplin pengajian yang pelbagai, serta reputasi antarabangsa dalam penyelidikan dan pengajaran yang berkualiti.

UCL terkenal dengan pengajian dalam pelbagai bidang seperti perubatan, bahasa, undang-undang, kejuruteraan, sejarah, astrofizik, dan lain-lain. UCL bangga akan bekas pelajarnya yang terdiri daripada 29 pemegang hadiah Nobel, dengan sekurang-kurang seorang setiap satu dekad sejak penubuhan hadiah Nobel pada 1901.

University of Oxford ditubuhkan lebih kurang seribu tahun yang lepas, iaitu pada tahun 1096. Universiti ini terkenal dengan jurusan kesusasteraannya, terutamanya dalam bahasa Inggeris. University of Oxford juga mempunyai reputasi yang bagus dalam geografi, arkaelogi, anatomi dan fisiologi, serta sastera dan kemanusiaan.

Universiti ini terletak di Oxford, sebuah bandar yang ikonik, dengan kampus yang cantik bersebelahan dengan Thames river.

Ditubuhkan pada tahun 1209, University of Cambridge kaya dengan sejarah. Antara bekas pelajarnya yang terkenal adalah SIr Isaac Newton, seorang ahli fizik British yang menemui akan kewujudan graviti. Antara bekas pelajar University of Oxford yang lain adalah Stephen Hawking (ahli matematik), Emma Thompson (pelakon), dan Arianna Huffington (pengasas bersama The Huffington Post).

Terletak di Pasadena, California Institute of Technology mempunyai reputasi yang sangat baik dalam subjeck STEM, terutamanya kejuruteraan kimia, sains biologi, kimia, sains Bumi dan marin, fizik dan astronomi, serta sains semulajadi. Kedudukan universiti berdasarkan subjek juga berada di tahap yang sangat memuaskan.

Caltech merupakan sebuah universiti berkapasiti kecil namun kekuatan penyelidikannya mengatasi banyak universiti lain yang berkapasiti besar. Dengan kadar 3:1 bagi pelajar fakulti, Caltech mempunyai 300 orang tenaga pengajar dan 600 penyelidik, dengan 99% daripada pelajarnya merupakan daripada kalangan 10 pelajar terbaik dari kolej masing-masing.

Salah satu universiti Ivy League di Amerika Syarikat, Harvard University merupakan sebuah institusi tertua di negara itu, ditubuhkan pada tahun 1636. Harvard University mempunyai kekuatan dalam bidang sains hidup dan perubatan, serta sains sosial dan pengurusan.

Antara personaliti yang pernah belajar di institusi ini termasuklah pengasas Facebook, Mark Zuckerberg dan pengasas Microsoft, Bill Gates. Malah, kedua-dua Barack Obama dan Michelle Obama telah menamatkan pengajian mereka di Harvard University, bersama beberapa orang Presiden Amerika yang lain.

Stanford University terkenal dengan kekuatan dalam bidang-bidang seperti sastera dan kemanusiaan, kejuruteraan dan teknologi, sains hidup dan perubatan, sains sosial dan pengurusan serta sains semulajadi.

Terletak di Silicon Valley, California, Stanford University telah berjaya melahirkan ramai penyelidik bertaraf dunia, serta usahawan teknologi yang mempunyai pengaruh kuat dalam generasi masa kini. Antara mereka termasuklah Elon Musk (Tesla), Sergei Brin (Google), Peter Thiel, John Kennedy (bekas Presiden Amerika Syarikat) dan Larry Page (Google).

Ditubuhkan pada 1861, Massachusetts Institute of Tecnology merupakan universiti terbaik dunia tahun 2018, dan beberapa tahun sebelumnya. QS World University Ranking memberikan skor yang maksimum untuk semua kategori termasuklah penyelidikan, peluang pekerjaan, pengajaran, fasiliti, inovasi dan lain-lain.

MIT juga merupakan universiti terbaik dunia untuk beberapa subjek termasuklah seni bina, linguistik, sains komputer dan system informasi, kejuruteraan dan teknologi, kimia, matematik, ekonomi dan ekonometrik.

Antara bekas pelajar MIT termasuklah Buzz Aldrin dan Kofi Annan.

(SAMBUNGAN) Nak Ke 10 Universiti Terbaik Dunia Dengan Biasiswa Penuh? Lelaki Ini Kongsikan Caranya.


5 negara dengan kadar cukai pendapatan paling tinggi dalam dunia

Biasa kita dengar dan baca kisah rakyat Malaysia yang mengeluh apabila menerima perkhidmatan "ala kadar" daripada penjawat awam. Kerap kali mereka menggunakan ayat seperti "Eh, duit gaji kau tu aku yang bayar tau!"

Ataupun apabila ada individu yang tidak berpuas hati dengan pihak kerajaan, mereka mengungkapkan kata-kata kecaman kepada pak-pak menteri kerana menggunakan "duit yang mereka bayar."

Mulai tahun 2015, individu yang mempunyai pendapatan penggajian tahunan melebihi RM34,000 selepas potongan KWSP sahaja perlu mendaftar fail cukai pendapatan. Ini bermakna seseorang perlu mempunyai gaji pokok dalam anggaran RM3,200 setiap bulan untuk dikenakan cukai (dikira secara kasar tanpa mengira bonus atau bayaran elaun).

Walau bagaimanapun, menurut Jabatan Perangkaan Malaysia, gaji penengah (median) rakyat Malaysia hanyalah RM1,703 manakala gaji purata (mean) pula adalah RM2,463.

Selain itu, Menteri Kewangan pada tahun 2012 juga ada menjelaskan dalam sesi sidang dewan negara bahawa hanya 1.7 juta orang sahaja rakyat Malaysia yang layak dikenakan cukai bagi tahun berakhir 2010.

Ini belum dikira golongan yang membuat permohonan bayaran balik lebihan cukai. Bagi tahun taksiran yang sama, pihak LHDN telah membuat bayaran balik sebanyak RM828 juta kepada hampir 960,000 orang pembayar cukai.

Tahukah anda, sebenarnya kutipan dan kadar cukai di Malaysia adalah jauh lebih rendah berbanding purata negara-negara di bawah Organisasi Kerjasama dan Pembangunan Ekonomi (OECD). Melalui laporan tahunannya, OECD mengeluarkan statistik percukaian bagi 35 buah negara yang menjadi ahli. Jadi, kali ini kami kongsikan 5 buah negara yang paling banyak memeras wang cukai daripada rakyat.

Di Itali, isi rumah dengan pendapatan tunggal perlu membayar sebanyak 38.6% cukai manakala warga Itali yang bujang pula dikenakan purata 47.8% setiap tahun.

Ibu bapa dengan dua orang anak yang bekerja di negara ini perlu membayar cukai tahunan setinggi 40% manakala pembayar cukai yang masih bujang pula lebih menderita dengan jumlah 48.1% yang ditolak daripada gaji tahunan.

Hungary mengenakan kadar cukai pendapatan sama rata sebanyak 15% namun ia terpakai untuk semua jenis pendapatan termasuklah elaun, dividen, faedah, sewa hartanah dan sumbangan insurans sosial.

Jumlah cukai bagi orang perseorangan pula adalah sebanyak 48.2%. Jika individu itu sudah berkeluarga dan berpendapatan tunggal, kadar cukai dikurangkan menjadi 33.7%.

Perbelanjaan kerajaan Jerman yang melibatkan kos ketenteraan dan pertahanan semakin meningkat dari tahun ke tahun. Jadi, untuk mengekalkan momentum, kadar cukai ke atas rakyat juga perlu selari. Oleh itu, mereka mengenakan cukai maha dahsyat sehingga 49.4% bagi individu yang belum berkahwin. Bagi keluarga dengan dua anak dan berpendapatan tunggal pula, kadar sebanyak 34% perlu dibayar setiap tahun.

Jika anda merupakan seorang rakyat Belgium yang bekerja dan masih bujang, anda perlu membayar cukai setinggi 54% setiap tahun. Bayangkanlah jika gaji anda RM34,000 setahun, sebanyak RM18,360 terus masuk dalam akaun kerajaan.

Kalau anda seorang suami yang sudah berkeluarga dan isteri hanya seorang suri rumah, sebanyak 38.6% cukai akan ditolak daripada gaji bersih anda.

Di Malaysia, jika gaji anda melebihi RM1 juta sekalipun, hanya 28% kadar cukai yang dikenakan. Persoalannya, adakah anda sudah menjadi rakyat Malaysia yang bertanggungjawab dengan membayar cukai pendapatan dan cukai perniagaan?